ڕاپۆرتی دۆخی زیندانی ئیمرالی لە ساڵی 2020 بڵاوکرایەوە\nنووسینگەی مافەکانی سەدە، کە پارێزەریی ڕێبەر عەبدوڵا ئۆجالانی لە ئەستۆگرتووە، ڕاپۆرتی دۆخی ئیمڕالی لە ساڵی ٢٠٢٠دا بۆ ڕای گشتی ئاشکرا کرد.\nڕاپۆرتەکە لە ٣١خاڵ پێکدێت، تیایدا باس لە سیستمی گۆشەگیریی ئیمڕالی دەکرێت و دەوترێت،” ئێمە داوا لەهەرکەسێکی خاوەن هەستی بەرپرسیارێتیی دەکەین، کە بەشداری تێکۆشانی دادپەروەریی و مافی دیموکراتیک ببێت”.\n١- ساڵی ٢٠٢٠ بووە ساڵێک کە لە سەرەتادا مافی چاوپێکەوتنی بنەماڵەیی و پارێزەران، مافی پەیوەندی تەلەفۆنی، ناردنی نامە و فاکس و زانیاریی وەرگرتن، هەموو مافەکانی بەڕێزعەبدوڵا ئۆجالان، بەڕێز حامیلی یڵدرم، بەڕێز ڤەیسی ئاکتاش و بەرێز عومەر خەیری کۆنار زەوتکراوە، کە لە بەندیخانەی ئەمنیەتی بەرزی تیپی ئێف لە ئیمڕالی بەندکراون. ئەم دۆخە لە پێشێلکاری مافەکان بۆ ‘ گۆشەگیریی یەکجاری’ کە بەواتای ئەشکەنجەی تەواوە. لەبەر ئەو دۆخەی کە بەهۆی پەتای کرۆنا ڕاگەیەنرا، زیندانی دوورگەی ئیمڕالی کە ‘ قەدەغەی ئەشکەنجە’ بە ڕەنگێکی بەرچاو تێیدا پێشێلدەکرێت، چووەتە قۆناغێک، کە گومان لەسەر ئەوە درووست دەبێت، مافەکانی مادی مەعنەوی گیراوان دپارێزرێت یان نا.\n٢- وەک دەزانن بەڕێز ئۆجالان لە ساڵی ٢٠١٩ دا بۆ ماوەیەکی کورت دەرفەتی پێدرا، کە لە ئیمڕالی چاوی بە بنەماڵەکەی و پارێزەرەکانی بکەوێت؛ بۆچوون و نرخاندنەکانی بڵاوکرایەوە. گوشاری کۆمەڵگە کە گەییشتە ئاستی مانگرتن لەخواردن، بووە هۆی ئەوەی کە گۆشەگیریی ئیمڕالی کەم بێتەوە و بشکێت. لەو سەردەمەدا کە بریاری دادگا بووە ئاستەنگێک لە بەردەم چاوپێکەوتنی بنەماڵە وپارێزەران لە گەل بەڕێز ئۆجالاندا، لە ئەنجامی ئەو ناڕەزایەتیانە بەتاڵ کرایەوە و وەزیری داد خۆی وتی هیچ کێشەیەک لەبەردەم چاوپێکەوتنی بنەماڵە و پارێزەراندا نییە. هەروەها سەردانی سی پی تی، کە ڕاپۆرتەکەی لەساڵی ٢٠٢٠دا ئاشکرا کرا، لەوکاتەدا بوو.\n٣- ساڵی ٢٠١٩ ، پێنج چاوپێکەوتنی پارێزەرەکان و سێ دیداری خانەوادەیی لەگەڵ بەڕێز ئۆجالاندا ئەنجامدرا، کە دیدارەکان لە چوارچێوەی چارەسەری پرسی کورد لە بابەتی دیموکراتیک بوونی ڕۆژهەڵاتی ناویندا و حەز و کاریگەریی خۆی بۆ چارەسەری جارێکی ترنیشاندا. ئەو دۆخە لەناو هەموو بەشەکانی کۆمەڵگە کە بەتایبەتی لەم پێنج ساڵەی ڕابردوودا تووشی نەهامەتی هاتبوون، وایکرد کە زیرەکی و هیوا لەلایەن بەڕێز ئۆجالانەوە وەک ‘سیاسەتی پێکەوەژیان’ پێناسە دەکرێت، فراوان ببێت. بەڵام دوای دیداری ٧ی ئابی ٢٠١٩ پارێزەران و ١١ی ئابی ٢٠١٩ی خانەوادەکەی، لە ساڵی ٢٠١٩ دەرفەتی دیدار و پێوەندی نەدرا.\n٤- لە ١٥ی شوبات بۆ ئەوەی کە سەرەنج بخەینە سەر ئاستی گۆشەگیریی لە ئیمڕالی و کێشەکانی ٢٠١٩ جارێکی تر ڕوونەداتەوە، داوامان لە ڕێکخستنی مافی مرۆڤ و یاساناس، سیاسەتمەدار، بەرپرس و ڕای گشتی کرد کە بە بەرپرسیاریەتیەوە تێبکۆشن. لە ساڵی ٢٠١٩ لە ئیدانەکردنی سیستەمی گۆشەگیریی ئیمڕالی، لە زۆربەی شوێنەکانی جیهان زیاتر لە سێ هەزار کەس مانیان لەخواردن گرت و دواتر گۆڕا بە چالاکی ڕۆژووی مردن . نۆ کەس لە چالاکوانانی ڕۆژووی مردنی بۆ شکاندنی گۆشەگیریی گیانیان بەختکرد. بەڵام لە بەردەوامی ساڵی ٢٠٢٠ دۆخێکی ئەرێنی نەهاتە ئاراوە و لە کۆتایی ٢٠٢٠ مانگرتن لەخواردن دەستیپێکردوە، لەیلا گیوڤەن جارێکی تر گیرایەوە.\n٥- شاندی نێونەتەوەیی ئیمڕالی وەک ساڵانی ڕابردوو لە ساڵی ٢٠٢٠دا بۆئەوەی کە بتوانن لە ئیمڕالی چاویان بە بەڕێز ئۆجالان بکەوێت سەردانی وەزارەتی دادیان کرد. شاندەکە هاوکات سەردانی نووسینگەی مافەکانی سەدەیان کرد و دەربارەی سیستەمی گۆشەگیریی ئیمڕالی بەڵگە گرینگەکانی خۆیان بۆ ڕای گشتی ئاشکراکرد. شاندەکە کە لە بیرمەندان و زانایانی پایەبەرز وەک مەلانیە گینگەل، فلیکس جۆن پادەل، ژوولیە وارد، ساڤانا تاژ و ئوگمەەندوور ژۆناسۆن پێکهاتبوون لە ١٧ی شوباتی ٢٠٢٠ بەڵگەکانی خۆیان بۆ ڕای گشتی ئاشکرا کرد کە هەنگاوێکی گرینگ بوو.\n‘ ئیمڕالی تاقیگەیەکی هەم گوشارە و هەمیش بۆ دیموکراسیە.’ گۆشەگیریی و نەبوونی مافی مرۆڤ لە ئیمڕالی کاریگەری لە دۆخی بەندکراوان و تەواوی وڵات دەکات. لەوانەشە ئیمڕالی ببێتە تاقیگەیەک بۆ بەجێهێنانی مافی مرۆڤ لە تەواوی تورکیا. نەک تەنیا لە تورکیا، بۆئەوەی کە بۆچوونەکانی بەڕێزئۆجالان بەتایبەتی لە ڕۆژهەڵاتی ناوین و هەموو جیهان بۆ چارەسەرکردنی شەڕ گرینگە.”\n‘چاوپێکەوتن و دیداری خانەوادە لە ساڵی ٢٠٢٠’\n٦- لە ساڵی ٢٠٢٠ بەڕێز ئۆجالان لە بەندیخانەی ئیمڕالی تەنیا لە ٣ی ئازار چاوی بە خانەوادەکەی کەوت، ٢٧ی نیسان لەڕێگەی پەیوەندیی تەلەفۆنیی، بە گشتیی دوو جار توانیویەتی لەگەڵ خانەوادەکەیدا پەیوەندیی بگرێت. ئەو دوو دیدار و پەیوەندیەش لەنێو دۆخێکی سەخت و بە پەلەدا بەهۆی ئاشکراکردنی بۆ ڕای گشتی ئاستەنگی زۆری بۆ درووست بوو.\n٨- سەرەڕای دۆخی سەختی بەرێز ئۆجالان لەهەر دوو چاوپێکەوتندا هەستیاریی و پێشبینەکانی خۆی بە پێی دەرفەت دەستنیشانکرد. لە ٢٠٢٠دا ئاشکرا بوو، کە پیشبینیەکانی بەڕێز ئۆجالان جێگەی خۆی گرت.\nئەوپێشبینی وخوێندنەوانەی بەڕێز ئۆجالان کە لە چاوپێکەوتنی ٣ی ئازاردا ئاماژەی پێکردبوو:\n” تورکیا ئیستا لە سەر مێزێکی دوو قاچە، ئەگەر قاچی سێیەم نەبێت، دەکەوێت. پاچکەی سێیەمیش کوردە. مێزەکە ناتوانێت لەسەر دوو قاچەکەی خۆی بگرێت، بە قاچی سێیەم دەتوانێت لەسەر پێی خۆی بوەستێت. بە بێ کورد ناتوانێت لەسەر پێ بوەستێت. ئەوانیش ئەوە دەزانن. بەڵام بە نیازن کوردی دەستەمۆ و لە گۆڕخۆیان دروست بکەن. ئەوە نەبوو و ناشبێت.\nبەڕێز ئۆجالان لە ڕێگەی پەیوەندیی تەلەفۆنییەوە لە ٢٧ی نیساندا وەهای وت:\n” هەوڵ دەدەن کورد بەدەستی کورد بە کوشت بدەن، ئەو سیاسەتە بەکەڵکی کورد نایەت، هەروەها لە بەرژەوەندی گەلی تورکیادا نییە. دەبێت نەلێت کە’ ئەگەر شەڕی کوردان گەورە بکەین ئێمە بەهێزدەبین، و دەوڵەت بدەنە ئێمە’. تاکە شتێک کە قازانجی ببێت یەکێتی گەلانە. پەیامی بۆهەرکەسێکە. پێویستی کورد و یا رۆژهەلاتی ناوین بە شەڕێکی نوێ، بەڕژاندنی خوێن نییە. پێویستیی بە ئاشتیی و یەکێتیی هەیە. پەیامی من بۆ ئاشتیی و یەکێتیی ڕاستەقینەیە.\n٩- کۆمیتەی پێشگرتن لە ئەشکەنجەی کۆنسەی ئەورووپا( سی پی تی) لە چوارچێوەی سەردانی بەندیخانەکانی تورکیادا لە نێوان ٦-١٧ی گوڵانی ٢٠١٩، سەردانی ئیمڕالیشی کردبوو و لە ٥ی ئابی ٢٠٢٠ راپۆرتەکەی بڵاو کردەوە.\nبەشێک لە راپۆرتەکەی سی پی تی:\nسەردانە گشتیەکان بۆ سەردانی زیندان\n١٤. لە ساڵی ٢٠٢٠دا ، تا ٢٣ی ئەیلولی ٢٠٢٠ وڵامی داواکاری پارێزەران بۆ ئەوەی سەردانی زیندانی ئیمڕالی بکەن، نەدرایەوە. داواکاری پاریزەران دوای ٢٥ی ئەیلول، لەلایەن ٢مین دادگای ئینفازی بورسا لە ٢٣ی ئەیلولی ٢٠٢٠، بە بریاری تایبەت رێگری لێکرا و قەدەغەی ٦ مانگ وەک بیانو پیشاندرا و چاوپێکەوتنەکان قەدەغەکران. بڕیارەکە وەک ئەوەی لە سەرەوە رامانگەیاند، کۆپیکردن و گۆڕینی کات و ژمارەی بریارەکانی ٢٠١٩ و ئەوانەی پێشووی دادگای ئینفازی بورسا بوو.\n١٥. لە روی سەردان و چاوپێکەوتنەکانی خانەوادە و پارێزەرەوە، لە سالی ٢٠٢٠دا ، لە ٢٠ی کانونی دوەمی ٢٠٢٠ەوە سەردانی خانەوادە و پارێزەران بە بریاری ٢١ی تشرینی یەکەمی ٢٠١٩ی دەستەی دیسیپلینی زیندانی ئیمڕالی وەک بیانو پیشاندرا و ئاستەنگکرا. بە بریاری ٢٥ی کانونی دوەمی ٢٠٢٠، تا ٢ی کانونی یەکەمی ٢٠٢٠ وڵامی هیچ داواکاری سەردانەکە نەدرایەوە. لە ٤ی کانونی یەکەمی ٢٠٢٠دا، بریاری ٣٠ی ئەیلولی ٢٠٢٠ی دەستەی دیسیپلینی زیندانی ئیمڕالی وەک بیانوو پیشاندرا و ئاستەنگکرا. لەبارەی ناوەڕۆکی ئەم بڕیارە، تا ئێستا زانیاری بە پارێزەران نەدراوە. لەگەڵ ئەوەی لەم کاتەدا لە ٣٠ی ئەیلولی ٢٠٢٠ەوە تا ٤ی کانونی دوەمی ٢٠٢٠دا لەبەر ئەوەی سەردانی خانەوادە و پارێزەرەکە بە بیانو ئاستەنگکران، دو سکاڵا تۆمارکران، بەڵام وڵام نەدرایەوە. بریاری دەستەی دیسیپلین دوای کۆتاییهێنانی پرۆسەی ناچاری بۆ کۆتاییهێنان بە پرۆسەی یاسایی بڵاکرایەوە. ئەمەش بە شێوەیەکی ئاشکرا پیشانی دەدات کە دۆسیای پارێزەران شاردراوەتەوە و بە توندی موەکیلەکان ئاستەنگکراون کە داوای مافی خۆیان بکەن.\n١٦. بۆ ٩٦ سەردانی چاوپێکەوتنی پارێزەران لە ساڵی ٢٠٢٠دا، رێگا نەدرا. لەوانەش ٦٨ سەردان بێوڵام مانەوە و بۆ ٢٨ سەردانیش بریاری دادگا وەک بیانو پیشاندرا و قبوڵنەکران. لە ٥٠ سەردانی خانەوادە و پارێزەر، ٤٠ سەردان بێوڵام مانەوە و قبوڵنەکران. ٩ سەردانیش بە بەریاری دەستەی دیسیپلین ئاستەنگکران. سەردانی خانەوادەش قبوڵنەکران.\nڕێگرییکردن لە مافی ڕاگەیاندن و زانیاریی وەرگرتن\n١٧. لەگەڵ دەرکەوتنی ڤایرۆسی کۆرۆنا کە لە هەموو جیهان بڵاوبوەوە، دروستکردنی پەیوەندیی لەگەڵ موەکیلەکەمان لە زیندانی ئیمڕالی زۆر گرنگ بوو. زۆر جار پارێزەران داوایان کرد رووبەروو و لەڕێگای تەلەفۆنەوە لەگەڵ موەکیلەکەمان پەیوەندی دروست بکەین. بۆ ئەم مەبەستەش سەردانی دادگای دەستوری بنەڕەتی و دادگای مافەکانی مرۆڤی ئەوروپاکرا، داوای گرتنەبەری رێوشوێن رەتکرایەوە، بەڵام سەردانی پەیوەندی بنەڕەتی بەردەوامە.\n١٨. لە ٢٧ی نیسانی ٢٠٢٠دا، یەکەمجار لە زیندانی دورگەی ئیمڕالی مافی تەلەفۆن بەکارهێنرا. خانەوادەی موەکیلەکانمان، ٢٠ خولەک توانیان لەرێگای تەلەفۆنەوە لەگەڵ موەکیلەکانمان قسە بکەن کە ئەوەش بۆ زیندانی ئیمڕالی هەنگاوی یەکەمین بوو. بەڵام لەو کاتە بەدواوە بە هیچ شێوەیەک نەتوانراوە پەیوەندی دروست بکرێت.\n٩. لە ساڵی ٢٠٢٠دا لە چوارچێوەی مافی چاوپێکەوتن و قسەکردندا بە تەلەفۆن ٦٥ سەردانی پارێزەران، ٣٩ سەردانی خانەوادەکان رەتکرانەوە. ٣٧ سەردانی پارێزەران بێوڵام بوون، ٢٨ سەردان بە بیانوری بریاری دادگا رەتکرانەوە. هەروەها ٣٤ سەردانی خانەوادەکان بۆ قسەکردن بە تەلەفۆن رەتکرانەوە، ٤ سەردان بە بیانوی بریاری دادگا رەتکرانەوە. یەکەمین قسەکردن بە تەلەفۆن لە ٢٧ی نیشاندا ئەنجامدرا.\n٢٠. لەناو ئەم بارودۆخەدا کە دەرفەتی راگەیاندن بەم ئەندازەیە ئاستەنگکرا، بۆ دانوستاندن لە رێگای نامەی ساڵی ٢٠٢٠ زۆر هەوڵدرا، بەڵام لەمبارەیەوە کێشەی جددی روویاندا. لە کاتە جیاوازەکاندا نامەکان کە پارێزەران بە رێکوپێکی ناردیان، لەسەر جارەنووسی وان هیچ زانیاری بڵاونەکرایەوە. ناردنی نامە لە زیندانی ئیمڕالی بۆ دەرەوە، لە چوارچێوەی سیاسەتی ‘نەبوونی زانیاری ڕەوا’ ئەنجامنەدرا.\nپرۆسەی یاسایی و پراکتیکی دادگاییکردن\n٢٠. زیندانی ئیمڕالی لەڕووی یاساییەوە زۆر رەشە. هەندێک بریاری نوی دەدرێن، بەڵام هیچیان لە روی یاساییەوە کۆنتڕۆڵ ناکرێن. نمونە: ماوەیەک بۆ رێگریکردن لە چاوپێکەوتنەکان ‘کەشتی خراپە’ و ‘کەشوهەوا باش نییە’ وەک بیانوو پیشان دەدران، ئێستاش بە بڕیاری دەستەی دیسیپلین و دادگا ئاستەنگی دروست دەکرێت.\n٢٢. لە میکانیزمی خۆجێیدا ناوەڕۆکی دۆسیەکان لە پارێزەران دەشاردرێتەوە، لە ماوەی رابردوودا، ژمارەی بڕیارەکان لەسەر دۆسیەکان و کاتی راگەیاندنیان لە پارێزەران دەشاردرێتەوە. پێشتر بۆ چاوەڕوانی ئەوەی کە لەسەر ناوەڕۆکی دۆسیەکان ئاگادار بن، ناتوانێت سەردانەکان ئەنجامبدرێن، بەلام ئێستا هەوڵ دەدرێت کە سەردانە سەربەخۆکان بە شێوەیەکی گشتگیر ئاستەنگدەکرێن. گۆشەگیری ڕەها کە لەلایەن فیزیکیەوە لە رادەیەکی زۆر بەرزدایە و دەیانەوێت گۆشەگیری یاسایی هەمیشەیی جێگیر بکەن.\n٢٣. نەک بە تەنها لە ئاستی بەرپرسانی هەرێمیدا، لە ئاستی میکانیزمی دادگاییکردنی باڵا و کۆنترۆلدا، راوەستان و دەرکەوتن لە سیستمی دهی یاسا لەبەرچاوە. ئەم دۆخە ئاشکرای دەککات کە سیستمی گۆشەگیری ئیمڕالی وەک گۆڕەپانێکی دەرەوەی یاسایی لە چوارچێوەی پلانگێری نێودەوڵەتیدا دەکەوێتە پراکتیکەوە. دەمەمەئە لە بریاری بەڕێوەبەرایەتی ١٢ی ئایاری ٢٠٠٥دا کە زۆر پێشێلکاریی مافەکانی تێدا دەستنیشانکردبوو، بڕیاری دابوو بەڕێز ئۆجالان لە چوارچێوەی مژاری نەتەوەییدا پێویستە جارێکی دیکە دادگایی بکرێت. لەبەرانبەر ئەم مژارەش پروسەدوری ‘کردنەوەی دۆسیەکە’ کە لە پرسی نەتەوەییدا نییە، دوورە لە مەرجەکانی بریاری دەمەمەئە و سەرلەنوێ دادگاییکردن ئەنجامنەدراوە. ئەم جێبەجێکردنە کە خاوەنی بریاری دەمەمەئە و کۆمیتەی وەزیران لە ئەنجامدانی بەرپرسیارن، قبوڵنەکراوە. رێکەوتن لەسەر بناغەی دژایەتی یاسا ئەنجامدراوە، لە زۆر دۆسیەدا بۆ هەوڵدانی پووچەڵکردنی بریاری دەمەمەئەش بووەتە زەمینەیەک. لە ١٨ی ئازاری ٢٠١٤دا بەپێی بەڵگەکانی دەمەمەئە ‘بێ ئەوەی هیوایەک بە ئازادکردن هەبێت، تا مردن لە زینداندا بمێنێتەوە’ کە لەدژی مافەکانی مرۆڤە، هیچ پێشکەوتنێک ئەنجامنەدراوە. ئەم دۆخە لە سیستمی ئەنجامدانی سزای تورکدا بوەتە هۆکار کە هەزاران سزا دەربکرێن.\n٢٤. دادگای دەستوری بنەڕەتیی لەبارەی سەردانی قەدەغەکردنی کتێب کە بەرێز ئۆجالان ئەوانی نوسیبوو لەسەر بناغەی لێکۆڵینەوە ئەنجامدرابوون و دیاری کردبوو کە لە روی ئازادی هزر و ڕای تایبەتەوە پێشێلکاری ئەنجامدراوە. لەگەڵ ئەم بڕیارە ٢٥ی حوزەیرانی ٢٠١٤، دادگای دەستوری بنەڕەتی بەرپرسانی هەرێمی جارێکتر دەستیان بە بڕیاری قەدەغەکردن کرد. پرەنسیبی بڕیارەکانی دادگای دەستوری بنەڕەتی بۆ بەرپرسانی هەرێمی پێویستە ئەنجامبدرێن بەڵام رەتکراوەتەوە. لەم دۆخەدا زۆر سزای وەک ئەوەی لەگەڵ خۆیدا هێناوە. بەم نمونانە جێبەجێکردنی سزا لەسەر بەرێز ئۆجالان کە کەس هیچ قسەیەک ناکات و بێدەنگن، بە تەنها بە ئیمڕالیەوە سنوردار نییە و بە درێژایی کات سیستمی یاسایی تورکیای خستوەتە ناوخۆی.\n٢٥. لە هەمان کاتدا لەگەڵ بڕیارەکانی پیشێلکاری کە تۆمارکراون، پێویستە چارەسەریەک بدۆزرێتەوە و دۆسیەکانی دیکە رادەگیرێن و ئەمەش جوڵەی بەرپرسانی دژی یاسایی بوێرتر دەکات. لە سەر پردی گۆشەگیری لە سەردانی ساڵی ٢٠١١ دا ئەم سەردانە لەلایەن دەمەمەئەوە ئەنجامنەدراوە، ئەوەش نمونەیەکە لە دۆخەکە. لەگەڵ ئەوەی راپۆرتەکانی سی پی تی لە سەرەوە ئاماژەیان بۆکراوە، سیاسەتی ئاستەنگکردنی چاوپێکەوتن لەگەڵ خانەوادە و پاریزەران ٢١ ساڵە بە شێوەیە ئەنقەست بەردەوامە.\n٢٦. لە ساڵی ٢٠٢٠دا جگە لە پرۆسەی یاسایی کە دادگا هەرێمیەکان بەردەوامە، لەبارەیی موەکیلەکانمان لە زیندانی ئیمڕای ١٩ جار سەردانی دادگای دەستوری بنەڕەتی و جارێکیش سەردانی دەمەمەئە کراوە. لەگەڵ کۆتاییهێنانی ساڵی ٢٠٢٠ لە دادگای دەستوری بنەڕەتی لەبارەی ئەنجامەکان لە زیندانی ئیمڕالی ٣٩ ە لە دەمەمەئە ٧ دۆسیە بەردەوامن. لە بەرانبەر کۆمیتەی وەزیرانی دەستەکەش سەردان ئەنجامدرابووکە بریاری دەمەمەئە لە ساڵی ٢٠١٤ دا کە رژێمی ئینفازی قوڕسکراوە بە واتای ئەشکەنجە دێت و پیویستە هەموو شتێکی پێویست لەبارەی ئەم بڕایارەوە بدرێت.\nزیندانی دورگەی ئیمڕالی بەو سزایانەی کە لە جیهاندا نمونەیان نییە، بەردەوامی بە پێشێلکاریەکانی دەدات. سیستمی گۆشەگیری و ئەشکەنجەی ئیمڕالی بەک بە تەنها بە سیستمی یاسایی تورک بە سیستمی یاسایی نێونەتەوەیی بەڕێوەدەبرێت. تورکیا کە سەر بە پیلانگێری ئەوروپایە بە بریار و راپۆرتەکانی دەمەمەئە و سی پی تی کە میکانیزمی یاسایی پلانی ئەوروپایە، گرنگی پێنادرێت و بۆ کۆنسەی ئەوروپاش مەسەلەیەکی بەرپرسیاریە. دروستکردن و بەردەوامیدان بە ئەشکەنجە و گۆشەگیری لەم ئاستەدا بە پەسەندکردنی دەزگا نێودەوڵەتیەکان یان بە بێدەنگی ئەوان دەتوانرێت ئەنجامبدرێت.\n٢٨.سیستمی ئیمڕالی بێگومان پەیوەندیی بە سیاسەتی چارەسەرکردن یان چارەسەرکردنی دۆزی کوردانەوە هەیە. دۆزی کوردان کە یەکێک لە دۆزە هەرە گەورە و گرنگەکانی رۆژهەڵاتی ناوەڕاستە، چارەسەرکردنی لەسەر زەمینەی دیموکراتی هەموو ئەو هێزانەی کە خۆیان بە سیاسەتی شەڕەوە بەستوەتەوە، نیگەران دەکات. بەڕێز ئۆجالان لەدژی ئاڵۆزی نەتەوە – دەوڵەت کە وادەکات گەلان لەبەرانبەر یەکتری بوەستنەوە، چارەسەری نەتەوەی دیموکراتی دروست کردوە و وایکردەوە پرۆژەی ژیانی گەلی کورد لەگەڵ گەلانی جیهان بترانێت لەسەر خاکێکی هاوبەش بژین.\n٢٩. لەبەرئەوەش سیستمی گۆشەگیری و ئەشکەنجەی ئیمڕالی لە کەسایەتی بەڕێز ئۆجالاندا بە واتای گۆشەگیرکردنی دەرفەتی چارەسەری دموکراتی دێت. لەگەڵ ئەم بارودۆخەی گۆشەگیری رەها، بەرێز ئۆجالان لە هەموو دەرفەتێکدا ، دەیەوێت دەرفەتی چارەسەری گەورە بکات و ئەمەش لەبەرچاوە. لە زۆربەی پەیوەندیەکاندا تەئکیدی لەوە کردوەتەوە.\n٣٠. رووداوێکی دیکەی گرنگ کە لە ساڵی ٢٠٢٠دا روویدا، ئەوە بوو کە دەستپێشخەری نێودەوڵەتی ئازادی بۆ ئۆجالان ١٠ی تشرینی یەکەم وەک ‘رۆژی نێودەوڵەتی ئازادی ئۆجالان’ قبوڵ کرد. کوردان و دۆستەکانیان لە هەموو شوێنێکی جیهان داوای ئازادی بەڕێز ئۆجالانیان کرد.\n٣١. بۆ ئەوەی کۆتایی بە سیستمی گۆشەگیریی ئیمڕالی بهێنرێت، پێویستە مافی بنەڕەتی گەردوونی کە هەموو مرۆڤێک خاوەن ئەو مافەیە بدرێت و چاوپێکەوتنی خانەوادە و پارێزەران ئەنجام بدرێت و کۆتایی بە کردەوەی دژە دیموکراتیک بهێنرێت کە پەیوەندی یەکسەر بە گۆشەگیریەوە هەیە، بەڵام بۆ ئەوەی ئەم سیستمە کە هەموو کاتێک خۆی نوێ دەکاتەوە، نەهێڵێنرێت، پێویستە بەڕێز ئۆجالان و گەلی کورد وەک گەل و مرۆڤی دیکە لەلایەن یاسایەوە یەکسان بن و ئازاد بژین. بەناوی نووسینگەی مافەکانی سەدەوە ، داوا لە هەموو بەشەکانی کۆمەڵگا دەکەین هەست بە بەرپرسیاری بکەن و پێکەوە بۆ تێکۆشانی دادپەروەری و یاسای دیموکراتی کار بکەن.\nمیوانی سه‌رهێڵ: 636\nکۆی سه‌ردان: 22457914


وەزیری تەندروستی، لەبارەی قەدەغەی هاتوچۆوە ڕوونكردنەوە دەدات - تۆڕی میدیایی خەڵک\nسامان بەرزنجی، وەزیری تەندروستی، لە ٢٤ كاتژمێری ڕابردوو ١٣٨ كەس تووشی كۆڕۆنا بوون ٢ كەسیش گیانیان لەدەستداوە، داوا لە هاووڵاتیان دەكەم خۆیان بپارێزن.\nدەشڵێت”هەڵكشانی ژمارەی تووشبووانی كۆڕۆنا پەیوەندی بەكردنەوەی قوتابخانە نیە، بەڵكو ڤایرۆسەكە لەناو كۆمەڵگە هەیە، تائێستاش ڕەوشی هەرێم نەگەیشتووەتە ئەوەی بڕیاری قەدەغەی هاتووچۆ بدرێت”.\nباسی لەوەشكرد، ڕەوشی تەندروستی لە قوتابخانەكان جێگیرە و حاڵەت هەبووە، بەڵام نەگەیشتووەتە ئەوەی مەترسی دروست بووبێت.\nئەوەشی خستەڕوو، بەبڕی یەك ملیۆن دۆلار پێداویستی جۆاروجۆری تەندروستی لەلایەن كوێتەوە بۆ هەرێمی كوردستان دابین دەكرێت.\nسەبارەت بەتەندروستی بریندارانی شەوی ڕابردوو وتی، تەنها ۳ لەبریندارەکان ڕەوانەی نەخۆشخانەکان کراون، یەکێکیان لەچاودێری چڕە، بەڵام تەندروستی باشترە، یەکێکیشیان نەشتەرگەری گەورەی بۆ ئەنجامدراوە.\n29 کانونی دووهەم 2021 2.45 pm\nخەڵك- ئاسایشی سلێمانی، دەستگیركردنی دوو كەس ڕادەگەیەنێت كە لەماوەی چەند ڕۆژی ڕابردوودا لە گەڕاجی كاسۆمۆڵی سلێمانی…


نرخی خانووی کەسە بەناوبانگ و دەوڵەمەندەکان چەندە؟\nکەسانی بەناوبانگ بەردەوام حەزیان لەوەیه کە خاوەنی باشترین شتەکان بن، لە ئۆتۆمبێلی گرانبەهاوە تا دەگاتە جل و بەرگ و گەشت کردن به دەوری جیهاندا، یەکێکی تر لەو شتانه، خانوو و شوێنی نیشتەجێ بوونه، لە درێژەدا وردەکاری خانووی چەند کەس لە ئەستێرە بەناوبانگەکان ئەخەینە روو.\nئەم دوو ئەکتەرە بەناوبانگە کە پێشتر هاوسەر بوون، لە ٢٠٠٨دا لە باشووری فەڕەنسا کۆشکێکیان کڕی کە نرخەکەی ٦٧ ملیۆن دۆلار بوو، ئەوان هەر لەم کۆشکەدا ئاهەنگی زەماوەندەکەیان بەڕێوە برد. ڕووبەری ئەم مڵکە ٤،٨٥٦ مەتر دووجایە و بریتییه لە چەند بینا کە هەموویان لە سەدەی ١٧دا بوونیات نراون.\nئەم ئەکتەرە بەناوبانگەی هۆلیوود لە ویلایەتی کلۆرادی ئەمریکا خانوویەکی کڕیوە کە نرخەکەی ٥٩ ملوێن دۆلارە، رووبەری ئەم مڵکە ١،٢٠٥ مەتر دوجایه و لە نێوان دارستانێکدا هەڵکەوتووە، ئەم بینایه بریتییه لە حەوت ژووری خەو و ژووری کتێبخانه و ژوورێکی تایبەت بۆ میوان.\n٣-کیم کارداشیان و کانی وێست\nکانی وێست و کیم کارداشیانی هاسەری، خاوەنی مڵکێکن به ڕووبەری ١٢،١٤٠ مەتر دوجا و باس لەوە دەکرێت بۆ کڕین و نوێژەن کردنەوەی ئەم خانووە ٤٠ ملیۆن دۆلاریان سەرف کردووە، تایبەتمەندییه سەرەکییەکانی ئەم خانووە بریتین لە دوو مەلەوانگە، باخێکی ترێ و ستۆدیۆیەکی مۆزیک.\nچۆن لە کارەکەت و پەروەردەی منداڵەکەت سەرکەوتوو دەبیت\nترەمپ لەبارەی جگەرەی ئەلکترۆنيەوە هاتە دەنگ\nعاسی حەلانی توشی لەبیرچوونەوە بووە


یەکێتی ئەوروپا تاوتوێی ڕەوشی ناڤاڵنی دەکات – Rojapp\nHome/هەواڵنێرەکان/یەکێتی ئەوروپا تاوتوێی ڕەوشی ناڤاڵنی دەکات\nوەزیرانی دەرەوەی وڵاتانی یەکێتی ئەوروپا لەڕێی ڤیدیۆوە کۆدەبنەوە تاوەکو تاوتوێی چارەنووسی ڕابەری ئۆپۆزسیۆنی ڕوسیا ئالێکسی ناڤاڵنی بکەن کە لە ئێستادا لە زینداندا نەخۆشە و مانی لە خواردن گرتووە، ئەمە دوای ئەوەی واشنتن هۆشیاریدایە ڕوسیا لەسەر ئەوەی ئەگەر ناڤاڵنی بمرێت ئەوا مۆسکۆ دەبێت بەرگەی دەرەنجامەکان بگرێت.\nوەزیری دەرەوەی ئەڵمانیا هایکۆ ماس داوای لە بەرپرسانی ڕوسی کرد بەزووترین کات ” چارەسەرێکی تەندروستی گونجاو ” بۆ ناڤاڵنی بکەن. هەروەها داواشی کرد ناڤاڵنی بتوانێت ” پەیوەندیی بەو پزیشکانەوە بکات کە متمانەی پێیانە.”\nبە هەمان شێوە وەزیری دەرەوەی فەڕەنسا ژان ئیڤ لۆدغیان لێدوانێکی هاوشێوەیدا و ” نیگەرانی خۆی ” دەربڕی سەبارەت بە ڕەوشی تەندروستی ناڤاڵنی و وتی سەرۆکی ڕوسیا ڤلادیمێر پوتن ” بەرپرسیارێتیەکی گەورەی ” لەسەر شانە.\nهەروەها ئاماژەی بە سەپاندنی سزای نوێ کرد بەسەر ڕوسیادا و داوای کرد ” ڕێوشوێن بگیردرێتەبەر بۆ پاراستنی تەندروستی ناڤاڵنی و ئازادکردنی.”\nدوای ئەوەی لە مانگی هەشتی ساڵی ڕابردوودا ناڤاڵنی ژەهراویکرا، ئەمەریکا و ئەوروپییەکان سزایان بەسەر ڕوسیادا سەپاند.\nڕۆژی یەکشەممە یەکێتی ئەوروپا نیگەرانی خۆی دەربڕی لەسەر تەندروستی ناڤاڵنی و وەزیری دەرەوەی یەکێتیەکە جۆزێپ بۆڕێل داوای لە ڕوسیا کرد ڕێگە بە ناڤاڵنی بدەن ” پەیوەندیی بەو پزیشکانەوە بکات کە خۆی متمانەی پێیانە ” و هەروەها داواشی کرد ” بەزووترین کات و بەبێ مەرج ئازاد بکرێت.”\nجەختیشی لەوە کردەوە ” بەرپرسانی ڕوسی بەرپرسن لە پارێزراوی و تەندروستی ناڤاڵنی لە زیندان.”\nلەم ڕۆژانەی دواییدا فشارەکانی سەر ڕوسیا زیادییان کردووە، بەتایبەتی لەلایەن واشنتنەوە. ڕاوێژکاری ئاسایشی نیشتیمانی ئەمەریکا جەیک سۆلیڤان بە تۆڕی سی ئێن ئێنی وت ” ئەگەر ناڤاڵنی بمرێت ئەوا دەرەنجام دەبێت.”\nPrevious Nirxê diravan li Herêmê\nNext Zarok di lênerînxaneyên ne dirust de asê dibin – Radio Sweden Kurdish – ڕادیۆی سوید – Radyoya Swêdê\nEndama Konseya Serokatiya Giştî ya KCK’ê Sozdar Avesta ji Stêrk TV re axivî û li …


لێدوانی مەسعوود بارزانی سەبارەت بە ڕیفراندۆمی هەرێمی کوردستان\nمەسعوود بارزانی لە نوێترین لێدوانیدا پاگەندەی کرد کە ڕووداوەکانی پاش ڕیفراندۆمی هەرێمی کوردستان بە ئامانجی لە ناو بردنی خەڵکی کورد بووە.\nمحەمەد سابیر ئیسماعیل، کاندیدی یەکێتی بۆ پۆستی سەرۆک کۆماری عێراقە\nئەندامێکی یەکێتی نیشتمانی ڕایگەیاند کە ئەنجومەنی ناوەندی یەکێتی نیشتمانی کوردستان محەمەد سابیر ئیسماعیلی بۆ وەرگرتنی پۆستی سەرۆک کۆماری عێراق هەڵبژاردووە.\nبەغدا ڕازی بووە بە کردنەوەی ڕێگاری کەرکووک - هەولێر\nدوو لێژنەی هەرێمی کوردستان و بەغدا سەبارەت بە کردنەوی ڕێگەی نێوان کەرکووک هەولێر کۆ بوونەوە و بە ڕێککەوتن گەیشتن.\nئێران دووهەمین فێرگەی ئازادی فەننی و پیشەیی لە سلێمانی دەکاتەوە\nبەڕێوەبەری گشتیی ڕاهێنانی فەننی و پیشەیی کوردستان وتی: دووهەمین فێرگەی ئازادی فەننی و پیشەیی لە لایەن ئەم ئیدارەوە تا دوو حەوتەی داهاتوو لە پارێزگای سلێمانی لە هەرێمی کوردستان دەکرێتەوە.\n۸ ئەندامی پەکەکە لە هێرشی ئاسمانی تورکیا کوژرا\nسوپای تورکیا لە میانەی ڕاگەیەندراوێک پاگەندەی کرد کە بە هۆی هێرشی ئاسمانی فڕۆکەکانی تورکیا ژمارەیەک لە ئەندامانی پارتی کرێکارانی کوردستان کوژراون.\nفیلمی ئایلان لە فستڤاڵی ئیتالیا باشترین خەڵاتی وەرگرت\nفیلمی ئایلان لە دەرهێنەری جوبڕائیل ئەبوبەکر خەڵاتی باشترین فیلمی فستیڤاڵی نێونەتەوەیی وڵاتی ئیتالیای مسۆگر کرد.


سمکۆ و بازرگانی جوولەکە – History Of Kurd\nHome / بەشی مێژووی كورد / سمکۆ و بازرگانی جوولەکە\ndidar othman 2016-05-04\tبەشی مێژووی كورد, مێژووی نوێ و هاوچه‌رخی كورد لێدوان نووسین ناچالاککراوە لە سمکۆ و بازرگانی جوولەکە 5,321 Views\nوەرگێڕ: نەبەز هێمن\nتێبینیی وەرگێڕ: ڕاستی و دروستی ئەو نووسین و یادکردنە، لە ئەستۆی ژنە نووسەری جوو “ئۆرا یاکوبی”یە.\nئاغا دەیهەوێ کاڵانێکی نوێ بۆ شمشێرەکەی سفارش بدا.\nکالان؟ خۆ من معامەڵەی چەک و چۆڵ ناکەم. من بازرگانی قوماش و جل و بەرگم!\nئەو بڕوای تەواوی بە تۆ هەیە، هەر بۆیە سفارش و ناساندنی باشترین وەستا کار لە لایەن تۆوە گرینگە. هەروەک بۆ خۆت باش ئەزانی باشترین وەستاکارانی زێڕ و زێو لە ورمێ جوولەکەکانن. باشترین وەستاکارم بۆ ڕەوانە کە. ئاغا کالانێکی گەرەکە تا ئێستا کەس بە چاوی خۆی شتی وا جوان و بە نرخی نەدیتبێت.\nشلۆمۆ بۆ ساتێک ڕاما و دووشک بوو. دوو زێڕنگەری بە ناوبانگ لە کۆمەڵگەی جوولەکەکانی شاری ورمێ بوون. هەردووکیان شاڕەزایی تەواویان لە هەڵکەندنی سەر پارچەی زێڕ و زێو و هەروەها دانانی نەقیمەی گرانبایی و کارەکانی تری پێوەندیدار بە زێڕ و زێو بوون.\nئەمە بۆ ئەو بەرپرسیایەتییەکەی گەوەرەی بە دواوە بوو. لە نزیکەوە باش شاڕەزای خوو و خدەی سمایڵ ئاغا بوو. ئەیزانی ئاغا لە هەڵە یان خیانەتی کەس خۆش نابێت. دەبوایە باشترین سفارشی کردبا و باشترین زێڕنگەڕ بۆ سمکۆ بدۆزێتەوە. پاش کەمێک تێڕامان و تێفکرین بڕیاریدا هەردوو وەستاکارەکە دەسنیشان کات و ئینجا نێردراوانی سمکۆ بۆ خۆیان یەکیان هەڵبژێڕن.\nدەست خۆش سولەیمان. ئێستاش ڕێگەمان پێ نیشان بدە. سەلیم گوتی.\nلەبەروەیکە نە ڕەحیمیان و نە یەحیا لەوی نەبوون، شلۆمۆ ناچار بوو دڕگای دوکانەکەی بە نوێژی نیوەڕۆ داخات. سەرەتا ئەمان ڕوویان لە شوێنی یەحیا یان ئیتشاک ئەو زێڕنگەڕەی لە هاوکارەکەی بە تەمەنتر بوو، کرد. دوکانەکەی بچووک و بەرتەنگ بوو. لە سەر کورسییەکی گچکە دانیشتبوو و خۆی شۆڕکردبۆوە سەر زنجیرێکی ناسکی زێوین و گەرەکی بوو بە قاپێکی نەخشێندراوی کە هی شەکر بوو، بیلکێنێت.\nکە هەڤاڵانی ئاغا وەژوور کەوتن، کوڕیژگەکە بە سەرسوڕماوییەوە سەری بەرز کردەوە و تێیان ڕاما. بانگی لە باوکی کرد کە لە ژووری پشتەوە خەریکی کار کردن بوو.\nبەڕێزان فەرموو دانیشن. شلۆمۆی هاوڕێم تۆش دانیشە. چیم لە دەست دێ بیکەم؟\nئێمە هاتووین بۆ بینینی هەندێ شتی هونەری دەگمەن، بۆ وینە کارەکانی ئێوە.\nئیتشاک پیاوێک نەبوو پەسنی خۆی بکات و بە خۆی هەڵابڵێت، هەربۆیە خێرا چووە بۆ ژووری پشتەوە و هەندێ لە ناو شت و مەک و کەرەسەکان دا گەڕا و بە شەمعێک و چەند دەوری زێوین و جووتێک گوارەی تێکەڵ بە یەک هاتەوە.\nهەڤاڵانی سمایل ئاغا سەیری ئەو شتانەیان کرد و پاش کەمێک هەڵسەنگاندن لە وەستایەتی ئیتشاک دڵنیا بوون.\nسمایل ئاغا گەرەکیەتی باشترین جۆری کایڵان سفارش بدات، بۆ ئەو مەبەستەش ئێمە ئەندازەی ئەو کایلانەی دەبێ ساز بکرێ بۆ ئێوەمان هێناوە.\nشلۆمۆ کە تا ئێستا بێدەنگ بوو، قسەی ئەمانی هەلپچڕی و وتی: ئێوە هێشتا کاری زێڕنگەڕەکەی تریشتان نەبینیوە.\nسەلیم یەکێ لە هەڤاڵانی سمکۆ بە ئاشێرەیێک نیشانی دا کە هیچ پێویستی بە بینینی ئەو نییە.\nئیتشاک وتی: دەبێ سێ مانگ دەرفەتم پێ بدەن تاکوو باشترین کاڵان بۆ سمکۆ ساز بکەم.\nئێمە تا سی و پێنج ڕۆژ کاتمان هەیە!\nسی و پێنج ڕۆژ؟ شتی وا مەحاڵە! کارێکی وا بەو ماوە کورتە ناکرێت، ئەویش بۆ کالانێکی تایبەت…\nئێمە کارمان بەسەر ئەو شتانەوە نییە، بە شەو کار بکە، بۆ خۆت ڕێگەیێک بدۆزەوە! دوای سی و پینج ڕۆژی تر ئێمە دێینەوە لات بۆ بردنی کالانەکە و پێشتان دەڵێین کە تا ئەو کات حازر بێ.\nئینجا یەکێ لەو کەسانەی تەکسەلیم بوو مشتێک سکە خستە سەر چوارپایە گچکەکە.\nسەلیم وتی: ئەوەش پێشەکییە، بۆخۆت زێڕ و گەواهیراتی پی بکرە.\nبە وتنی ئەو قسەیە کە ئاماژەیێک بۆ حیمایە و ئیسکۆرتەکانی بوو خێرا دوکانەکەیان بەجێهێشت.\nکاتێ ئەو کەسانە بە تەواوی دوور کەوتبوونەوە ئیتشاک سەیری شلۆمۆی کرد لە حاڵێکدا زۆر پەشۆکاو و ترسا بوو. شمایە گەورەترین و بە کارترین کوڕی کە دەیتوانی یارمەتیدەری بێ ئێستاکە لە سەفەری باکۆ بوو و بەو زووانە نەدەگەڕایەوە.\nهاواری کردە سەر شلۆمۆ و وتی: ئەو شەیتانانەت بۆ هیناوەتە لای من؟ سی و پێنج ڕۆژ!\nدواتر سمکۆ سەری منی دەوێت ئەگە کاڵانەکە حازر نەبێ.\nشلۆمۆ وتی:ئەوە ژیانە و کار و کاسبی هاورێم، ئەی دەبا لە جیاتی تۆ چ کەسێکم بەوان ڕاسپاردبا؟\nبۆ مانگێک ئیتشاک لە دوکان نەهاتە دەر. لەگەڵ کوڕەکانی شەو و ڕۆژ کاریان دەکرد. بە هاوکاری کوڕەکانی کاڵانیکی نەخشێندراو بە شێڕ، هەڵۆ، هێشووی ترێ و گەڵای پێچکی شەڕابی یان بەرهەم هێنا.\nڕۆژێک دوای تەواو بوونی ئیشەکە سێ هاوڕێی سمکۆ هاتنەوە. بە بینینی دەسک و کاڵانی ئێجگار جوانی شمشێڕ سەریان سوڕماو و هاواری خۆشحاڵییان لێ بەرز بۆوە.\nئەوان دوکانەکەیان بێ دانی پارەی زیاتر بە ئیتشاک بەجی هێشت.\nحەوتوویێک دواتر هاوڕێیەکی تری سمکۆ وەژوور کەوت.\nسمکۆ لە ڕادەبەدەر خۆشحاڵە بە سازکردنی ئەو کالانە. هەربۆیە دەیهەوێ لە نزیکەوە بتبینێ.\nئیتشاک عادەتی بە سەفەر و ئەو شتانە زۆر نەبوو. بیری دەکردەوە خۆزیا ئێستە شمایە لەوێ بوایە و تەک هاوڕێانی سمکۆ بچووبایە، بەڵام بە داخەوە هێشتا شمایە لە سەفەری باکۆ نەگەڕابۆوە. بە ترس و دڵەڕاوکێیەکی زۆر داوای لە براکەی کرد لەگەڵیا بچێت.\nگشتیان تەک نێردراویسمکۆ بەرەو قەڵای چەریک وەرێکەوتن. شلۆمۆ کە لەگەڵیان بوو، بۆ ڕەواندنەوەی ترس و پەشۆکاوی هاوکارەکانی وتی، خەمتان نەبێ سمکۆ گەرەکیەتی بە دانی پارە و خەڵات بمانلاوێنێتەوە.\nبەڵام ئیتشاک زۆر ترسابوو. ئەندامانی کۆمەڵگەی جوولەکەی شاری ورمێش کە تا دەروازەی شار لەگەڵیان هاتبوون لە دووربوونەوەی ئەواندا گوێیان لە هاواری ئیتشاک و براکانی بوو کە بانگی خاخامی پیرۆز (ڕابی مەئیر) یان دەکرد کە پشتیوانیان بێ لە کاتێکدا بە سواری هێستر کە سمکۆ بۆی ناردبوون لە دەروازەی شار دوور دەکەوتنەوە.\nدوای چەند ڕۆژ لە بەجێهێشتنی شاری ورمێ برای ئیتشاک خۆی دە دوکانی شلۆمۆ هاویشت.\nهاواری دەکرد: ئەی خوایە، کارەسات ڕووی لە ئێمە کردووە! شلۆمۆ بە حەپەساوی و ترسەوە بە پیری هات ئاغا ناڕازییە؟ خۆ کالانەکە بێ هاوتابوو!\nئەوە بە ڕاستی کارەساتە! دەزانی ڤیلەین چی وتووە؟\nبێژە پێم دەی.\nبۆ دڵنیا بوون لەوەیکە هیچ کەسی تر لەو کالانەی نابێ، ئاغا (سمکۆ، وەرگێڕ) بڕیاری داوە دەستی ئیتشاک لێوەکەن و بیبڕن!\nخوا بۆ خۆی بمانپاڕێزێ. دەبێ خێرا و بێ یەک و دوو بە دانی پارە و بەرتیلێکی زۆر ڕزگاری کەین.\nدەبێ بە خێرایی هەوڵ بدەین. من لە لە بەر خاتری ئێوە ئەورۆ بۆ کەنیسە ناچم. پیاوانی جوولەکەش ئێستە خەریکی پارە کۆکردنەوەن.\nشلۆمۆ بە زاڵبوون بە سەر خۆیدا بەڵێندا:منیش لەگەڵ ئێوە بۆ لای ئاغا دێم. ئەگە بتوانم بە قسە کردن یان هەر شتێکی تر لە دەستم بێت بیر و ڕای سمکۆ بگۆڕم.\nنزیک بەرەبەیانی شلۆمۆ و برای ئیتشاک و کوڕی مامناوەندی ئیتشاک بەرەو قەڵای چەریک کەوتنە ڕێ. ئەوان دەستیان دایە ئەو پارە و پووڵی ژنانی جوو کە شەوی ڕابردوو کۆیان کردبۆوە .\nشلۆمۆ دەوری بەرچاووی بوو لەو کارە ئینسانی و خێرخوازانە و هەروەها دوعا و پاڕانەوەیان کردبوو بەشکەم ڕای سمکۆ بگۆڕدرێ. هەموویان سام لێ نیشتوو و پەشۆکاو بوون. بێتوو سمکۆ ئەو کارە شەیتانییەی کردبێ!\nئەوان بە خێرایی و بێ فێرو دانی کات ڕێگەیان دەبڕی، و بەس شەوان لە کادێن و تەویلەی جووتیاران لە سەر ڕێگەکەیان ڕادەوەستان.\nنیوەڕۆی ڕۆژی سێهەم گەیشتنە قەڵای سمایل ئاغا. شلۆمۆ داوای چاوپێکەوتنێکی ڕەسمی تەک ئاغا کرد بەڵام ئاغا هیج پەلەیێکی بۆ دیتنی ئەوان نەبوو. دوای مەودایێکی درێژ کە شلۆمۆ هەواڵی ناردبوو کە ئەمان هەڵگری پارە و بڕێکی زۆر سکە و دراوی زێڕ وزێوە، ئینجا کوڕی سمایل ئاغا بەدیار کەوت. ئەو پارە و زێڕ و گەواهیراتەکەی دەست دایە و بەڵێنی دا ئەوەی لە دەستی بێ بیکا بە بێ کەمتەر خەمی. تەواوی ئێوارە لە چاوەڕوانیدا تێپەڕی. لە نزیکبوونی شەودا ئیتشاک گێژ و وێژ بۆ لایان هات. ڕەنگ و ڕووی دەموچاوی ئێجگار سپیی هەڵگەڕابوو، دەستیان نەقرتاندبوو بەڵام پڕی بڕین و ناسۆر بوو. ئەوان بۆ ماوەی دوو شەو و دوو ڕۆژان ئیتشاکیان لە ناو ئاوی سارد خستبوو بەجۆرێ پەنجەکانی دەستی بە تەواوی شکڵیان گۆڕابوو.\nکاروانی جوولەکەکان بە دڵی خەمبارەوە بەرەوە شاری ورمێ گەڕانەوە. بە باشترین شێوە ئەندامانی کۆمەڵگەی جووی شار خزمەتی ئیتشاکیان کرد تاکوو بەرە بەرە قامک و پەنجەکانی دەستی هەتا ڕادەیێک باشتر بوونەوە. چەند مانگ تێپەڕی تاکوو ئیتشاک توانی دەست بە ئیش کردن بکاتەوە بەڵام ئیتر ئیش و کارە هونەرییەکانی وەکوو جاران پڕ بایخ و پڕ شکۆ نەبوون.\nنەفتالی سەیری شەقام و ئەو درەختانەی دەکرد کە چاندرابوون.\nلە خوارەوی کۆڵانەوە چوار پیاوی حکومەت سەر و سەکوتیان وەدیار کەوت، بە سەرسووڕمانەوە بینی کە پێشیان بە ڕێبوارێک گرت و قسەیان لەگەڵی کرد ، بە سامناکی بینی ڕێبوارەکەش بە دەست ئاماژەی بۆ دوکانی باوکیان کرد، ئەوانیش ڕێک بەرەو دوکانی باوکی هاتن. بەر لەوەیکە بتوانێ درگاکە بە توندی داخا و خۆی لەنێوان تۆپەکانی قوماش بشارێتەوە یەکێ لەو پیاوانە پرسیاری کرد: تۆ کوڕی سولەیمانیت؟\nلە ترسان تاقە وشەیێک چییە لە دەمی نەهاتەدەر، پیاوانی حکومت پێیان سەیر بوو ئەو کوڕە شەیتان و بەدفەڕە بۆ وا مات و بێدەنگ بووە. لە وەڵامدا بەس سەری لەقاند.\nباوکت لە کوێیە؟\nزۆر باشە، ئێمەش چاوڕێی ئەو دەبین.\nلەبەرچاوی پیاوانی حکومەت شلۆمۆ لە ناو شیپانەی درگا دەرکەوت.\nئێوە سمایل ئاغای سمکۆ دەناسن؟\nبە کاتی دەسەڵاتی ئەو بە سەر ئازەربایجان من جاروبار سات وسەودای بازرگانیم تەکیا بوو.\nدەتوانی بیناسیتەوە و دەسنیشانی کەیت؟\nدەرفەتی زۆری بۆ وەڵامدانەوە نەبوو، نەیدەویست بە خیانەت کردن لە ئاغا خۆی بخاتە ناو مەترسی و چەنگ و چەڵەمە. کەسێک کە لە ساڵانی نێوان ١٩١٨ و ١٩٢٢ گەورەترین دەسەڵاتی لە ناوچەکەدا بوو و لەڕاستیدا هەنووکەش شوێن دانەر بوو و وەک کەسایەتییەکی بە توانا دەوری گرینگی بوو.\nتۆ دەبێ لەگەڵمان بێیت بۆ شنۆ.\nبە بیستنی ناوی شنۆ موچرکیک بە لەشی داهات، ترسا. چوون بۆ ناوەند و دڵی شارێکی کوردنشین و دەسنیشاکردن و ناساندنی تەرمی سمایل ئاغا جورێک خۆکوژی بوو.\nئەوڕۆ کابرایێک لە شنۆ کوژراوە، گەرەکمانە تەواو دڵنیابین کە سمایل ئاغا خۆیەتی. بە سەرسووڕمان و هاوسۆزییەوە پرسی:ئەوە چۆن شتی قەوماوە؟\nپیاوانی حکومەت بە قاقاڵێدانەوە وتیان: سەرگورد موقەدەم لە سپای ئێرانەوە بەڵێنی دابوو بە سمایل ئاغا کە بیکاتە حاکمی ئازەربایجان، بەڵام کاتێ دەچێت بۆ کۆبوونەوە تەک سەرگورد موقەدەم، پیاوانی ڕەزاشا تەقەی لێدەکەن و دەیکوژن.\nلە چاوتروکانێک دا شلۆمۆ وەبیر ئەو قسەیەی سمایل ئاغا کەوت کە ساڵانێک لەمەوبەر پێی وتبوو: لەگەڵ هاوبیران و کەسانم لە زەوی و زار بووین، لە بیری چارەسەری گیر و گرەفتە سەرەکییەکان دابووم ، هەربۆیە ملی شاخم گرتە بەر.\nکاتێ لە سەر تەختە ڕەوەزێک دانیشتبووم هەستم بە ئازاری پەنجەکانی دەستم کرد. لەپڕێک هەڵبەزیمەوە، مارێک بە دەستمی وەدابوو و خەریک بوو دوور دەکەتەوە. زانیم ئەوە یانی چی و چ مانایێک دەدات. ئەگە بە خێرایی ئەو پەنجە یان قامکەی دەستم کە مار پێیوەدابوو ژارەکەی لێ نەخەمە دەر دەبوایە بەر لە خۆرهەڵاتن چووبامە دیداری خوا و خاڵقی خۆم!\nهەربۆیە یەک و دووم لێ نەکرد و شمشێرەکەم دەست دایە و دەستی زامدارم خستە سەر تاشە ڕەوەزێک و ئەوەی دەبا کرابا کرا. هەروەک ئێستە دەبینی ئەوە منم لێرە لە کاتێکدا دەستم پەنجەیێکی نەماوە، بەڵام هێشتاکەش هەر بە هێزم.\nمن بەو هاسانییانە خۆ بەدەستەوە نادەم…\nشلۆمۆ بە مەئمورەکانی وت: ئێستە پێتان دەڵێم سمکۆ بە چی دەناسرێتەوە، دەستی ڕاستی قامکێکی نییە.\nخەڵکانێکی زۆر وان، پێویستیمان بە نیشانەی ترە. پیاوانی حکومەت وتیان.\nبەڵام بە دڵنیاییەوە بە سەدان کەس باشتر لە من هەن بۆ دەسنیشانکردنی سمکۆ. شلۆمۆ وتی.\nئەوە تەواوی شتەکە نییە. ئێمە گەرەکمانە تەواوی ئەو خەڵکانەی بە جۆرێ لە جۆرەکان پێوەندییان تەک ئاغا(سمکۆ، وەرگێڕ) بووە، بێن و شایەتی بدەن کە ئەو مرددوە تاکوو لە ناو خەڵکدا هیچ شک و گومان لە سەر مەرگی ئەو نەمێنێت. بۆیەش هاتوین بە شوێن تۆ بۆ دەسنیشانکردنی تەرمەکە.\nشلۆمۆ هیچ بژارێکی تری لە بەردەما نەمابوو، ئەگە بۆی کرابا قەت بۆ ئەو کارە نەدەچوو، هەربۆیە درگای دوکانەکەی قفڵ دا و بە نەفتالی کوڕی وت بچێتەوە بۆ ماڵێ یان بە حەزی خۆی چی دەکا بیکا، و خۆی تەک پیاوانی دەوڵەت بەرەو شنۆوەڕێکەوت. لەوێ بۆ لای گۆڕەپانی سەرەکی شاریان برد ئەو شوێنەی تەرمیسمکۆ یان لە سەر عەرز بۆ پێشاندانی جەماوەر درێژکردبوو.\nکابرای جوو زۆر وشیار و خۆپاڕێز بوو ئەی نەکا لەپڕ هەست و سۆزی خۆی لە هەمبەر تەرمی سمکۆ نیشان بدات. بە دەنگێکی ساف و لە سەرخۆوە وتی: ئەوە خۆیەتی. تەرمی سمایل ئاغایە.\nلە پاش ئەوەیکە خەڵکی شاری شنۆ تەرمی سمکۆ ڕێبەری نەتەوەیی خۆیان بە کوژراوی بینی، ئەو ڕێبەری بەڵێنی وڵاتی کوردستانی ئازادی پێیان دابوو، پیاوانی حکومەت تەرمەکەیان خستە ناو ئاڕەبانەیێک و بۆ ورمێ ناردرا. لەوێ بە سەدان کەس لە خەڵکی شار بانگ کران تا بە چاوی خۆیان تەرمی سمکۆ ببینن و بزانن بۆ یەکجار و بۆ هەمیشە دەسەڵاتی سمکۆ لەناوچووە و ئیتر ڕەزاشا ببوو بە گەورەترین دەسەڵاتداری وڵات.\nسەرچاوە: کتێبی ورمێ لە ژێڕ سێبەری کوندە بوو\n– See more at: http://www.nnsroj.com/detiles.aspx?id=7892#sthash.KEdTdMOZ.dpuf\nPrevious کۆمەڵکوژی ئیزەدییەکان لە سەردەمی عوسمانیدا\nNext سەفەرنامەی ڕاولینسۆن بەناو کوردستانی موکریدا


تورکیا سیستمی S400 تاقیدەکاتەوە | KURDPLAT\nتورکیا سیستمی S400 تاقیدەکاتەوە\nکوردپلات 10/16/2020 12:22:00 م ليست هناك تعليقات\nئەمڕۆ هەینی 16ی تشرینی یەکەمی 2020 وەزارەتی بەرگریی تورکیا لە پارێزگای سینۆپ سیستمی بەرگریی S400ی رووسی تاقیدەکاتەوە.\nبەپێی ئەو پرۆگرامەی دانراوە تاقیکردنەوەکە شەش کاژێر دەخایەنێت و تێیدا هۆشداریی سیستمەکە بەرامبەر فڕۆکەی بێگانە و پووچەڵکردنەوەی مووشەک تاقیدەکرێنەوە.\nتورکیا بۆ ئەم مەبەستە لە پارێزگای سینۆپ لە کەناراوەکانی دەریای رەش ئاگادارکردنەوەیەکی ناڤتێکسی بڵاوکردووەتەوە. ئەم ناڤتێکسەی تورکیا بۆ رۆژانی 16 و 17ی ئەم مانگە راگەیێنراوە و ئاگاداری وڵاتانی ناوچەکە دەکاتەوە کە نزیکی کەناراوەکانی سینۆپ نەکەون، چونکە لەوێدا جموجووڵی سەربازی هەیە.\nتورکیا ساڵی 2017 لەگەڵ رووسیا گرێبەستی یەکەم قۆناخی سیستمی بەرگریی S400ی بە بەهای 2.5 ملیار دۆلار واژۆکرد. پێشتر تاقیکردنەوە لەسەر راداری مووشەکەکان کراوە، بەڵام ئەمڕۆ بۆ یەکەمجار مووشەکەکان دەتەقێنرێن و تاقیدەکرێنەوە.


ڕیاڵ مەدرید بردیەوە پێشەنگی كۆمەڵەكەی گرت، ژمارەی گۆڵەكانی لەم خولە گەیاندە ١٠٠١ گۆڵ. توانایی ڕیاڵ مەدرید لە خولی یانەپاڵەوانەكان سنوردارە، بەدەر لە مێژووی خۆیی و ئەنشیلۆتی، لە راستیدا بەم شێوە ئەم وەرزەش ژمارەیەكی قورسی خولەكە نیە.\nتا ئێستا ێەوەیی ڕوونە بایەر و لیڤەرپووڵ دوو تیپی تۆكمە و بەهێزن لە خولەكە دەتوانن بەباشی برۆن. ئارنۆڵد بكوژە ئەگەر لە ڕۆژیی خۆیی بێت و ڕێگەی بدەیت هێرشبەكاتە سەرت. كڵۆپ خاڵێكی جوان و بەهێزی هەیە، سودی تەواو لە هەموو یاریزانەكانی وەردەگرێ، تواناكانیان پێ نمایش دەكات بۆ بەرژروەندی تیپەكە.\nئەجاكس جوانترین تیپی خولەكەیە ئاستێك پێشكەش دەكەن بێ وێنەیە، هەموو كەس حەزدەكا بە دیاریانەوە دانیشێت بێدەنگ هیج نەكات تەنها تەماشا بكات. ئەنتۆنی لەباڵی ڕاست لاوێكی بەرازیلیە تەمەنی ٢١ ساڵە، ئەستێرەی یانەی ئەجاكس بوو, تایمی دووەم دۆرتمۆندی وێران كرد. تیپەكەی تین هاگ هاوشێوەی ٢٠١٩ دەبنە ئەسپی ڕەشی خولی یانەپاڵەوانەكان.


سەرۆکی تورکیا ڕەجەب تەیب ئەردۆغان وڵاتانی ڕۆژئاوا تۆمەتبار دەکات بە "خراپترکردنی" قەیرانی نێوان ڕووسیا و ئۆکرانیا و ڕەخنەش لە هەڵوێستی سەرۆکی ئەمەریکا جۆو بایدن دەگرێت.\nئەردۆغان ئەم لێدوانانەی لە کاتێکدا داوە کە ڕۆژی پێنجشەممە لە سەردانەکی بۆ کەیڤ گەڕایەوە. ئەمەش لە کاتێکدایە کە هەوڵی کۆبونەوەیەکی لوتکەیی نێوان ڕووسیا و ئۆکرانیا دەدات بە مەبەستی کەمکردنەوەی ئەو مەترسییانەی کە ڕەنگە سەرۆکی ڕووسیا ڤلادمێر پوتن ئامادەکاری بکات بۆ داگیرکردنی ئۆکرانیا.\nئەردۆغان هەوڵ دەدات پێگەی تورکیا، کە ئەندامێکی هاوپەیمانی ناتۆیە، وەکو نێوبژیوانێکی بێلایەنی نێوان مۆسکۆ و کەیڤ نیشان بدات.\nلە نێو فڕۆکەکەیدا لە دەمی گەڕانەوەی بۆ تورکیا لە میانەی وتووێژێکیدا لەگەڵ ڕۆژنامەوانێکی تورک ڕەخنەیەکی زۆری لە هەڵوێستەکانی ئەوروپا و ئەمەریکا لەسەر ئەم قەیرانە گرت.\nئەو گوتی " بەداخەوە وڵاتانی ڕۆژئاوا هەتا ئێستا هیچ هاوکارییەکیان بۆ چارەسەرکردنی ئەم کێشەیە نەکردووە. دەتوانم بڵێم تەنها شتەکان خراپتر دەکەن." ئەو ڕەخنەی لە سەرۆکی ئەمەریکا جۆو بایدنیش گرت و گوتی " بایدن هەتا ئێستا نەیتوانیوە چارەسەرێکی پۆستیڤ نیشان بدات."\nپاش کۆبونەوەکەی لەگەڵ ڤۆلۆدیمیر زیلینسکی سەرۆکی ئۆکرانیا، ئەردۆغان پێشنیاری خۆی بۆ میوانداریکردنی لوتکەی ئۆکرانیا و ڕوسیا بۆ چارەسەرکردنی کێشەکان، لە تورکیا دووپاتکردەوە.\nوەزیری دەرەوەی ئەمەریکا ئەنتۆنی بلینکن ڕۆژی هەینی لە تویتێکدا ڕایگەیاند " ویلایەتە یەکگرتووەکانی ئەمەریکا، هاوپەیمانانمان و هاوبەشەکانمان یەکدەنگن لەگەڵ ئۆکرانیادا. پێکەوە ئێمە داوا لە ڕووسیا دەکەین گرژی و ئاڵۆزییەکان کەمبکاتەوە و کێشەکە بە شێوەیەکی دیپلۆماسی چارەسەر بکات. شکۆمەندی هەرێمی و سەروەری ئۆکرانیا دەبێت بپارێزرێت."\nڕووسیا کە لە ساڵی 2014 دا نیمچە دورگەی کرێمیای ئۆکرانیای بەشێوەیەکی نایاسایی گرتەخۆی و پشتیوانی لە هێزە جیاخوازەکانی ڕۆژهەڵاتی ئۆکرانیا دەکات، زیاتر لە 100,000 سەربازی لەنزیک سنووری ئۆکرانیا جێگیر کردووە. وڵاتانی ڕۆژئاوا و ئەمەریکاش پێیان وایە سەرۆکی ڕووسیا ڤلادمێر پوتن ئامادەکاری دەکات بۆ داگیرکردنی ئۆکرانیا. سەرەڕای ئەوەی ڕووسیا ئەوە ڕەت دەکاتەوە، بەڵام کۆمەڵێک داواکاریی ئەمنی ئاڕاستەی وڵاتانی ڕۆژئاوا و ئەمەریکا کردووە، لەوانەش ڕێگە نەدرێت ئۆکرانیا ببێتە ئەندام لە هاوپەیمانێتی ناتۆدا.\nسەرۆکی کۆمسیۆنی ئەوروپا ئۆرسولا ڤۆن دێر لین لە دواین ڕاگەیاندنیدا دەڵێت یەکێتی ئەوروپا کۆمەڵێک سزای " بەهێز و گشتگیری " بۆ ڕووسیا ئامادەکردووە ئەگەر مۆسکۆ بەردەوام بێت لە دوژمنکارییەکانی بەرامبەر ئۆکرانیا.\nهێزەکانی ئەمەریکا ئامادەن بۆ ڕەوانەکردنیان بۆ ڕۆژهەڵاتی ئەوروپا


ئەمەزۆن توانی بۆ ماوەیەکی کەم ببێتە بە بەهاترین کۆمپانیای ئەمریکی – کەی ئای تی ئێن\nگەرمترین 4, كانونی یه‌كه‌م 2018\nئەمەزۆن توانی بۆ ماوەیەکی کەم ببێتە بە بەهاترین کۆمپانیای ئەمریکی\nچەند ڕۆژێک لەمەوبەر مایکڕۆسۆفت توانای ئەو پێوانەیە تۆماربکات و ببێتە بە بەهاترین کۆمپانیای ئەمریکی، و توانی ئەو پێگەیە بە ئەپڵ نەهێڵێت و لە لوتکە بیهێنێتە خوارەوە. هۆکاری ئەمەش دەگەڕێتەوە بۆ کەمبوونەوەی نرخی پشکەکانی ئەپڵ بە ڕێژەی ٢٠%. بەم بۆنەیەوە دوێنێ بۆ ماوەیەکی زۆر کەم ئەمەزۆن توانی بچێتە لوتەکە و ببێتە بە بەهاترین کۆمپانیای ئەمریکی. لەم کاتەدا، ئەمەزۆن بەهاکەی گەیشتە ٨٦٥ بلیۆن کە لە بەرامبەردا بەهای ئەپڵ ٨٦٤,٨ بلیۆن بوو.\nلەو کاتەی کە ئێمە بابەتەکە دەنوسین، بێگومان ئەمەزۆن پلەکەی لەدەست داوەتەوە و ئەپڵ گەڕاوەتەوە شوێنی خۆی وەکو بە بەهاترین کۆمپانیا، و دووەم ئەمەۆزنە و سێیەمیش مایکڕۆسۆفتە. لە ئەمساڵدا، پێش دەسپێکی دابەزینی بەرچاوی بەهای کۆمپانیاکان، ئەپڵ و ئەمەۆزن توانیان بەهاکەیان بگەیەننە ١ ترلیۆن دۆلار. ئەپڵ لە سەرەتای مانگی ٨ گەیشتە ١.١٠ ترلیۆن. مانگێک دواتر ئەمەزۆن گەیشتە ئەم نرخە و بووە یەکێک لە بە بەهاترینەکان.\nشایەنی وەبیرهێنانەوەیە، ئەپڵ بۆ یەکەمجار لە ٢٠١٠ بەسەر مایکڕۆسۆفتدا سەرکەوت بە هۆی ئەو تەوژمە نوێیەی ئایفۆن لەو کاتەدا و کێشەی هەناردەکردنی کۆمپیوتەر. ئەمەزۆنیش کاتێک سەرەنجی وەبەرهێنەرانی ڕاکێشە لە ساڵی ٢٠١٥ بوو بە هۆی داهێنانی بڵندگۆی زیرەک Smart Speaker.\nتاگەکان Amazon Apple microsoft


کێشەی نێوان حکومەتی ناوەندی‌و دەسەڵاتدارانی هەرێم، له ئاستێکدایه کە ژیان‌و گوزەرانی خەڵکی کوردستانی رووبەرووی تەنگژەو مەترسی زیاتر کردۆتەوەو ئایندەیەکی تاریک دەخاتە بەردەمیان. ئەم بارودۆخە ئاکامی راستەوخۆی ململانێیەکی فراوانترە لە ئاستی ناوچەکەدا کە لەنێوان بلۆکە سیاسی‌و سەربازیەکاندا هەیەو لە سەرێکیەوە دەوڵەتی ئێران‌و لەسەرەکەی تریەوە دەولەتی تورکیا راوەستاون. هەریەکە لە مالکی‌و بارزانی وه‌ک دوو هێزی باڵاده‌ست کە بڕیاردەری سەرەکی سیاسەتی عێراق‌و کوردستانن، بەسەر ئەو دوو جەمسەرەی ئێران و تورکیادا دابەشبوون، و گرفتی نێوانیان لەسەر دابەشکردنی نفوزو داهات‌و دەسەڵات له ئێستادا هەرچی زیاتر به چوارچێوەی ئەو ململانێ ناوچەییەوە بەسراوەتەوە. هەوڵەکانی پارتی و بارزانی بۆ بەستنەوەی زیاتری ئابوری کوردستان‌و بەرهەمهێنانی نەوت بە بازارو بەرژەوەندیه‌کانی تورکیاوە، نارەزایەتی توندی مالکی‌و حکومەتەکەی لێکەوتۆتەوە که لەرێگای بەکارهێنانی فشاری نه‌دانی بودجەو وابه‌سته‌کردنی هه‌رێم به یاساو بریاره‌کانی ناوه‌ند هەوڵی تەسلیمکردنی بارزانی دەدات.\nدیکەوە، هێزە سیاسیە سەرەکیەکانی بۆرژوازی کورد کە بڕیار بوو پێکەوە حکومەتی فرەلایەن‌و "بنکە فراوان" پێكبهێنن‌و جێگیری‌و ئارامیی سیاسی بۆ بۆرژوازی دەستەبەر بکەن، لەناو سەرگەردانی‌و قەیرانێکی سیاسیدا پەلوپۆ دەکوتن‌و ئاسۆی دەورەیەکی دیکە لە ململانێ‌و بەریەك کەوتنی سیاسی نێوانیان بەرچاودەکەوێ! پارتی وەکو هێزی سەرەکی بۆرژوازی، دەیەوێ هێزەکانی ئۆپۆزیسیۆنی دوێنێ‌و بە پلەی سەرەکی بزوتنەوەی گۆڕان، بە پەڕوباڵکراوی بەرێتە ناوحکومەتەکەیەوە‌و لەریزی یەکێتی نیشتمانیدا وەکو تەواوکەری دەسەڵات‌و ستراتیژی خۆی نەخشیان پێبدات، له هه‌مان کاتدا مەرجەکانی گۆڕان بۆ بەشداری‌و وەرگرتنی پۆستی"سیادی" لە حکومەتی هەرێمدا، پەلەقاژەیەکی بێهودەیە بۆ مل نەدان بەو سیاسەتەی پارتی، کە خۆی لە پرۆسەی هەڵبژاردندا کۆمەکی کرد بە جێبەجێبوونی!\nفشارەکانی حکومەتی ناوەند لەلایەک‌و ناکۆکی‌و قەیرانی سیاسی نێوان هێزەکانی بۆرژوازی کورد لەلایەکی دیکەوە، گرفتێکی جدی‌و سەرەکیی سەر رێگای جێبەجێبوونی سیاسەتەکانی پارتی‌و بارزانیە وەکو هێزی سەرەکی دەسەڵاتدارو نوێنەری پلە یەکی بۆرژوازی کورد. پارتی لە ململانێیدا لەگەڵ ناوەندو حکومەتی مالکیدا تەریك کەوتوەو نەیتوانیوە پشتیوانی هێزە سەرەکیەکانی بۆرژوازی کورد بۆخۆی مسۆگەربکات. ئەم بارودۆخەی پارتی توانای وەستانەوەی بەرامبەر مالکی دیاریکراو و لاواز دەکات. فشاری بودجە دەتوانێ هەلومەرجێکی کۆمەڵایەتی نائارام بۆ پارتی‌و دەسەڵاتی بۆرژوازی کوردو حکومەتەکەی دروست بکات. سەرەنجام روداوی کوشتنی "بەریوەبەری رادیوی عێراقی ئازاد" لەلایەن ئەفسەرێکی هێزی پاسەوانی تاڵەبانیەوەو هەوڵەکانی مالکی بۆ بەکارهێنانی ئەو روادوە بە ئاراستەی توندکردنەوەی فشارەکان لەدەسەڵاتدارانی هەرێم، ئەوەندەی دیکە هاوکێشەکە بەزیانی بارزانی دەچەرخێنێ.\nلە هەلومەرجێکی بەوجۆرەدا هەڕەشەکانی بارزانی بۆ کشانەوە لە"پرۆسەی سیاسی"و دەسەڵاتی ناوەند و کۆنترۆڵی سەربازی ناوچە"کێشە لەسەرەکان" و رەوانەکردنی نەوت بەبێ رەزامەندی حکومەتی ناوەند کارتێکی فشاره بۆ چۆكدادان بە مالکی. هێزە نەیارەکانی پارتیش لەناو خێزانی بۆرژوازی کورددا دەیانەوێ سوود لەو خاڵی لاوازیەی پارتی وەربگرن بۆ داسەپاندنی مەرجەکانی خۆیان بەسەریدا. هەوڵەکانی بزوتنەوەی گۆڕان بۆ بردنی نارەزایەتیەکانی کرێکاران‌و کارمەندان دژی نەدان‌و دواخستنی مووچەو سستبوونی بازار‌و جوڵەی ئابوری، بەئاراستەی بەرژەوەندیەکانی خۆی‌و هەڕەشەکانی بۆ پێکهێنانی هێزی سەربازی هەوڵێکە بەو ئاراستەیەدا!\nلەناو ئەم جەنجاڵە سیاسیەی کوردستان‌و پێکدادانی بەرژەوەندیە جیاوازەکانی باڵەکانی بۆرژوازیدا، جەماوەری کرێکارو زەحمەتکێش دەکرێنە قوربانی‌و لەسەر خوێن‌و پارووی دەمی خۆیان‌و مناڵەکانیان، بەرژەوەندیەکانی بەشەکانی بۆرژوازی بەئاکام دەگات. خەڵکی کرێکارو زەحمەتکێش، کارمەندان‌و جەماوەری دەستەنگی کوردستان بۆئەوەی پێش بەم چارەنوسە بگرن دەبێ خۆیان لە هەرجۆرە خۆشخەیاڵیەكی سیاسی بە باڵ‌و هێزەکانی بۆرژوازی قورتاربکەن‌و شوێن سیاسەتی قازانجەپەرستانەی ئەوان نەکەون. پێویستە بۆ لەدەستگرتنی چارەنوسی سیاسی خۆیان‌و پێکهێنانی ئاڵوگۆڕ لە ژیان‌و گوزەرانیاندا لە ریزی سیاسی‌و جەماوەریی شۆڕشگێڕو خەباتکارانەدا خۆیان رێکخراوو یەکگرتوون بکەن. دەبێ جەماوەری کوردستان بەرژەوەندیەکانی خۆیان‌و ئەو هێزانەش بناسن کە بەرگری لە بەرژەوەندیەکانیان دەکەن. نە ململانێی نێوان مالکی و بارزانی لەسەر نان‌و ئازادی خەڵك‌و دابینکردنی چارەنوسێکی خۆشگوزەران‌و دوور لە نایەکسانییە، نە کێشەو ململانێکانی نێوان باڵ‌و هێزەکانی بۆرژوازی کورد خۆیان لەسەر ئازادی‌و زیادکردنی پاروویەکە بۆسەرسفرەی خەڵک.\nحزبی کۆمۆنیستی کرێکاریی کوردستان ئەو هێزەیە کە بەرژەوەندی سیاسی خۆی‌و سیاسەتەکانی لە بەرژەوەندیەکانی خەڵکی کرێکارو زەحمەتکێش لە ئامانجی رزگاری ئەوانەوە دەرکێشاوە. کۆبوونەوە لە دەوری حیزبی کۆمۆنیستی کرێکاری زامنی بەهێزبوون‌و سەرکەوتنی خەبات‌و نارەزایەتیەکانی خەڵکی کرێکارو زەحمەتکێشە بەرامبەر دەسەڵاتی ناوەند‌و مالکی و هاوشێوەکانی لە بەغداو بەرامبەر دەسەڵاتدارانی میلیشیایی‌و نایەکسانی خۆماڵی. بۆ رزگاربوون لە گێژاوی سیاسی ئێستاو بێنەوبەردەکانی نێوان هەرێم و بەغدا، بۆ کۆتایی هاتنی دەسەڵاتی میلیشیایی‌و نەگبەتیەکانی ئەو بارودۆخە لە نەبوونی مووچەو بەبارمتەگرتنی سەرچاوەی ژیانی خەڵك!


👁 ئی بابەتە 6,497 جارێ وینیان\n- بڵاوبوونەوەی ئەو پڕوپاگەندەیەی کە دەڵێت: ینک و پ [ زیاتەر... 👁] ✖ ✖ ✖ 0 0 ✔ 84% ✍ هـ.ب. 30-8-2010 11:20:52\n👁 ئی بابەتە 7,037 جارێ وینیان\n- لەم مانگەدا کۆمەڵێک کورد لە پاکستان لەدژی باری ن [ زیاتەر... 👁] ✖ ✖ ✖ 0 0 ✔ 88% ✍ هـ.ب. 30-8-2010 11:20:54\n📅 00-01-1997 ڕاکەوت و ڕووداو\n👁 ئی بابەتە 7,520 جارێ وینیان\n- سەرەتای ئەم مانگە، یەکگرتنەوەی هەردوو باڵی حیزبی [ زیاتەر... 👁] ✖ ✖ ✖ 0 0 ✔ 82% ✍ هـ.ب. 30-8-2010 11:21:16\n📅 00-01-1998 ڕاکەوت و ڕووداو\n👁 ئی بابەتە 7,482 جارێ وینیان\n- سەرەتای ئەم مانگە یان کۆتایی ساڵی رابردوو: جەلال [ زیاتەر... 👁] ✖ ✖ ✖ 0 0 ✔ 84% ✍ هـ.ب. 30-8-2010 11:21:18\n📅 00-01-2001 ڕاکەوت و ڕووداو\n👁 ئی بابەتە 5,033 جارێ وینیان\n- کۆتایی ئەم مانگە: بارینی بەفرێکی زۆر لە باشووری [ زیاتەر... 👁] ✖ ✖ ✖ 0 0 ✔ 70% ✍ هـ.ب. 30-8-2010 11:21:19\n📅 00-01-2004 ڕاکەوت و ڕووداو\n👁 ئی بابەتە 5,554 جارێ وینیان\n- لەم هەفتەیەدا هەر 5 نوێنەرەکەی کورد لە ئەنجوومەن [ زیاتەر... 👁] ✖ ✖ ✖ 0 0 ✔ 80% ✍ هـ.ب. 30-8-2010 11:21:32\n👁 ئی بابەتە 14,267 جارێ وینیان\n📅 00-02-1994 ڕاکەوت و ڕووداو\n👁 ئی بابەتە 4,146 جارێ وینیان\n- لەم مانگەدا ئێران و سووریا و تورکیا خەریکی رێکەو [ زیاتەر... 👁] ✖ ✖ ✖ 0 0 ✔ 82% ✍ هـ.ب. 30-8-2010 11:20:52\n📅 00-02-2000 ڕاکەوت و ڕووداو\n👁 ئی بابەتە 4,143 جارێ وینیان\n- سەرەتای ئەم مانگە: بۆ یەکەمجار بەرنامەی هاوڕێنام [ زیاتەر... 👁] ✖ ✖ ✖ 0 0 ✔ 66% ✍ هـ.ب. 30-8-2010 11:19:23\n📅 00-02-2003 ڕاکەوت و ڕووداو\n👁 ئی بابەتە 5,275 جارێ وینیان\n- ئەمساڵ تەنها لە هەرێمی باشووری کوردستاندا 2700 ک [ زیاتەر... 👁] ✖ ✖ ✖ 0 0 ✔ 82% ✍ هـ.ب. 30-8-2010 11:21:28


نێچیرڤان بارزانی قوتابییه یه‌كه‌مه‌كانی ده‌رچووی پۆلی دوازده خه‌ڵات ده‌كات\nپێشنیوه‌ڕۆی ئه‌مڕۆ شه‌ممه 29/9/2018 به ئاماده‌بوونی به‌ڕێز نێچیرڤان بارزانی سه‌رۆك وه‌زیرانی هه‌رێمی كوردستان، به‌ڕێزان د. به‌شیر حه‌داد جێگری سه‌رۆكی په‌رله‌مانی عێراقی فیدرال و ژماره‌یه‌ك له وه‌زیر و به‌رپرسانی حكوومه‌ت و مامۆستا و كه‌سوكاری قوتابیان و خاوه‌نكار و سه‌رمایه‌داران، له ڕێوڕه‌سمێكدا قوتابییه یه‌كه‌مه‌كانی ده‌رچووی پۆلی دوازه له‌سه‌ر ئاستی هه‌رێمی كوردستان خه‌ڵاتكران.\nله ڕێوڕه‌سمه‌كه‌دا دوای پێشكه‌شكردنی چه‌ند وته‌یه‌ك له‌لایه‌ن ڕێكخه‌رانی ڕێوڕه‌سمه‌كه‌وه، به‌ڕێز سه‌رۆك وه‌زیرانی هه‌رێمی كوردستان وته‌یه‌كی پێشكه‌ش كرد و تیایدا جیا له به‌خێرهێنانی به‌رێزان د. به‌شیر حه‌داد جێگری سه‌رۆكی ئه‌نجومه‌نی نوێنه‌رانی عێراق و كونسوڵ و نوێنه‌رانی وڵاتانی بیانی له هه‌ولێر و هه‌موو ئاماده‌بووان و پیرۆزباییكردن له قوتابیان و مامۆستایان و كه‌سوكاریان، قوتابییه ده‌رچووه‌كانی یه‌كه‌می به مایه‌ی شانازی بۆ گه‌لی كوردستان به‌گشتی وه‌سف كرد، چونكه سه‌لماندیان كه ڕەوتی پەروەردە و خوێندن سەرەڕای ھەموو کەموکورتییەک دەتوانێ دەسکەوتی گەورە بەدی بھێنێ، هه‌روه‌ها لێهاتوویی و زیره‌كیی ئه‌وانیشی بۆ خۆیان، مامۆستاکانیان، ھەڵومەرج، دەوروبەر و دۆخى سیاسی گه‌ڕانده‌وه و هیوای خواست ئاینده‌شیان وەک ئـێستا گەش بێت و ببن بە نموونە بۆ ڕۆڵەکانی کوردستان كه ڕوو لە خوێندن و زانست بکەن.\nبه‌ڕێزیان ئاشكراشی كرد كه خوێندن تەنیا بۆ وەرگرتنی زانست و داھاتووی شه‌خسیى نییە، بەڵکو بۆ دروستکردنی وڵات و بۆ بنیاتنانى کۆمەڵگەیەکی بەھێزە بۆ بەگژداچوونەوەی ناحەزان. له‌مباره‌یه‌وه به‌ڕێزیان دوو نموونه‌ی بیر ئاماده‌بووان هێنایه‌وه كه یه‌كه‌میان شاعیری گه‌وره‌ى کورد فایه‌ق بێكه‌س (75) ساڵ له‌مه‌وبه‌ر له شیعرى "سه‌ده‌ى بیسته‌مه"دا گوتوویه‌تی:\nده‌رمانى ده‌ردى ئێمه خوێندنه،\nڕه‌وشتى پاك و خزمه‌تكردنه\nدووه‌میشیان په‌رتووكی نووسەری ئـەمه‌ریکی (ولیەم ئـیگلتن) بە ناونیشانی (کۆماری مەھاباد) كه تیایدا دەڵێ: لە شۆڕشی ئـەیلوولدا ھەر کاتێک کە قوتابییەک دەھات بۆ ڕیزەکانی پێشمەرگایەتی، بارزانی بانگی دەکرد و دەیناردەوە بۆ سەر خوێندنەکەی، پێی دەوت (بڕۆ جارێ خوێندنەکەت تەواو کە، لەبەرئـەوەی ئـێمە زیاتر پێویستیمان بە زانست و خوێندنە وەک خەباتی چەکداری). ئه‌م دوو نموونه‌یه‌ی به بەڵگەی گرنگیدانی گه‌لی كوردستان به خوێندن لە سەردەمێکی زۆر زووەوە ناساند كه بناغەن بۆ داھاتووی گەلێکی هۆشیار و ژیانێکی پێشکەوتووی سەردەمییانە.\nبه‌ڕێزیان دووپاتیشی كرده‌وه كه سه‌ره‌ڕای دۆخی ساڵانی ڕابردوو و كاریگه‌ریى خراپى قه‌یرانه‌كان، حكوومه‌تی هه‌رێم ھیچ ڕۆژێک لە ڕۆژان سستی و خاوی لە پشتیوانیی زانست و خوێندەواریدا نه‌كرد و زۆریی ژمارەی قوتابخانە و مامۆستا، پەیمانگە و زانكۆ لە ھەرێم به به‌ڵگه هێنایه‌وه و سه‌لماندوویانه ڕایگه‌یاند حكوومه‌ت كه ڕۆڵێكی ڕێبەرانە و سەرکردانه‌ى هه‌بووه و گه‌لى كوردستان سه‌لماندى تەنیا پیاوی شاخ و خەباتی پێشمەرگایەتی نەبوون و ده‌یانه‌وێ بە خوێندن و زانست و وشیاری، پێشبڕکێ لەگەڵ دەوروبەردا ببه‌نه‌وه و ئـەوانەی توانجیان لە كورد دەدا كه ناتوانن خۆیان بەڕێوە ببەن، ئـێستا خۆیان دواکەوتن و ناتوانن بە تۆزی کاروانی کوردستان بگەن. ئاشكراشی كرد كه وه‌ك ئه‌و قوتابیانه سەری کوردستان و دایکی شەھیدان بەرزتر ده‌كه‌نه‌وه تاكو كوردستان ده‌بێت بە شاگوڵی ڕۆژھەڵاتی ناوەڕاست و لە تاقیکردنەوەی سیاسەتدا سەرکەوتووی یەکەم بێت.\nله به‌شێكی دیكه‌ی وته‌كه‌یدا به‌ڕێزیان ئاشكرای كرد ئـەگەر شەڕی داعش نەبوایە کە خەنجەرێکی نامەردی بوو له گەلی کوردستان و سەرکەوتنەکانی حکوومەتی ھەرێمى كوردستان درا و زیاتر له هه‌موو شوێنێك گورزی به‌ر هه‌رێمی كوردستان كه‌وتووه و له ڕووبه‌ڕووبوونه‌وه‌شیدا هه‌رێمی كوردستان قه‌ڵغان و نووكی نیزه بووه، ئـێستا هه‌رێمی كوردستان لە قۆناغێکی دیكه‌دا ھەنگاوی دەنا و له داهاتووشدا دەرده‌کەوێت کێ بوون ئـەوانەی داعشیان ناردە سەر كوردستان. هه‌روه‌ها ڕایگه‌یاند كه ته‌نیا له‌به‌ر ئه‌وه‌ی ویستوویانه ژیانێكی شایانى مرۆڤ دروست بكه‌ن، گەلی کوردستان گورزى نامەردیی زۆرتریشی بینیوە.\nبه‌ڕێزیان ڕووی له قوتابییه سه‌ركه‌وتووه‌كان كرد و ڕایگه‌یاند كه هه‌رێمی كوردستان ھێشتا لە سەرەتای ڕێگەی پێشکەوتندایە و پێویستییەکی زۆری بە کادیری لێھاتووی ژیر ھەیە کە بتوانن بە پلەی یەکەم سیستەمی ئـابووری لەم ھەرێمەدا بگۆڕن و بۆ ئه‌م مه‌به‌سته‌ش هه‌رێم چاوی له وانه، چونكه بێ ھەبوونی سیستەمێکی پێشکەوتووی سەردەمییانە لە سەرجەم بوارەکانی ژیان به‌تایبه‌ت بواری په‌روه‌رده و فێركردن، ناتوانرێت بە کاروانی جیهان و گەلانى پێشكه‌وتوو بگه‌ن. به‌ڕێزیان ئاشكراشی كرد كه سه‌ره‌ڕای قه‌یران و دۆخى سه‌ختى چه‌ند ساڵى ڕابردوو، به‌ڵام هه‌موو ئاماره‌كان و هه‌ڵسه‌نگاندنى لایه‌نه په‌یوه‌نداره نێوده‌وڵه‌تییه‌كان به‌ره‌وپێشچوونى پرۆسه‌ى خوێندن و په‌روه‌رده له هه‌رێمى كوردستان نیشان ده‌ده‌ن.\nبه‌ڕێزیان جه‌ختی له‌وه كرده‌وه كه حكوومه‌تى هه‌رێمى كوردستان به‌رده‌وام بووه له په‌یڕه‌وكردنى ستاندارده جیهانییه‌كان بۆ به‌رزكردنه‌وه‌ى ئاستى خوێندن، یه‌كسانیى هه‌ردوو ڕه‌گه‌ز له قوتابخانه‌كان، بیناكردنى قوتابخانه، سوودوه‌رگرتن له ته‌كنه‌لۆژیا، كه‌مكردنه‌وه‌ى ڕێژه‌ى نه‌خوێنده‌وارى و كه‌میى ڕێژه‌ى وازهێنان له خوێندن و له داهاتووشدا په‌روه‌رده له ڕیزبه‌ندى یه‌كه‌مى ئه‌وله‌وییه‌تى كارى حكوومه‌تی هه‌رێم ده‌بێت و به پێویستی زانی وه‌زاره‌تى په‌روه‌رده زۆر به جددى كار له‌سه‌ر ئه‌وه بكات له پرۆگرامى خوێندنی پۆلى یه‌كه‌مى باخچه‌ى ساوایان و سه‌ره‌تایی تا قۆناغه‌كانى دواتر، گرنگییه‌كى زۆر گه‌وره به كولتوورى پێكه‌وه‌ژیان و لێبورده‌یى و یه‌كترقبووڵكردنى ئایینى و ئیتنى و پێكه‌وه‌هه‌ڵكردنى جیاوازییه‌كان بدات و بواره‌كانی دیكه‌ش بگرێته‌وه و ڕۆڵی مامۆستایانى ئایینى و كۆمه‌ڵگه‌ى مه‌ده‌نى و میدیا له‌مباره‌یه‌وه به زه‌روور و پێویست زانی.\nله كۆتاییی وته‌كه‌یدا به‌ڕێزیان سوپاسی ئه‌و مامۆستایانه‌ی كرد كه له ڕێوڕه‌سمه‌كه‌دا ئاماده بوون و هه‌موو ته‌مه‌نى خۆیان بۆ خزمه‌تى په‌روه‌رده و فێركردن به‌سه‌ر بردووه، سوپاسی ژماره‌یه‌ك له خاوه‌نكار و سه‌رمایه‌دارى هه‌رێمى كوردستان كرد بۆ دروستكردنی قوتابخانه له‌سه‌ر ئه‌ركی خۆیان و به‌ده‌نگه‌وه‌هاتنی داوای تایبه‌تیی به‌ڕێزیان و ده‌ستخۆشی لێكردن و هیوای خواست نموونه‌یان زۆر بێت و به‌رده‌وام بن له‌سه‌ر ئه‌م كاره نیشتمانییه‌یان. هه‌وروه‌ها سوپاسی به‌ڕێزان وه‌زیرانی پێشوو و ئێستای په‌روه‌رده‌ى كرد بۆ ڕۆڵیان له به‌روپێشبردنی پرۆسه‌ی په‌روه‌رده و خوێندن، سوپاسی مامۆستایانی كرد بۆ به‌رگه‌گرتنی بێ مووچه‌یی و سه‌ختییه‌كان، هه‌روه‌ها سوپاسی هێزه‌كانی پێشمه‌رگه و ناخۆ و ته‌واوى خه‌ڵكى كوردستان و مووچه‌خۆرانى كرد كه ئه‌وپه‌ڕى تێگه‌یشتنیان بۆ دۆخى دژوارى كوردستان هه‌بوو و زۆر ته‌حه‌مولیان كرد.\nبه‌رێزیان هیوای خواست دوای سەرکەوتنی ئـەم ھەڵبژاردنە و لە حکوومەتی تازەدا، ھەموو لایەک کار بۆ به‌ره‌وپێشبردنى كوردستان و خۆشی و بەختەوەریی گەلی كوردستان بكه‌ن و دروودی بۆ گیانی پیرۆزی شه‌هیدان و سڵاو و رێزی بۆ خانه‌واده و كه‌سوكاریان نارد.\nده‌قی وتاری به‌رێز سه‌رۆك وه‌زیرانی هه‌رێمی كوردستان:\nقوتابیان و خوێندكارانی خۆشەویست،\nدایكوباوك و كه‌سوكارى به‌ڕێزیان\nمامۆستایان، میوانان و ئاماده‌بووانى به‌ڕێز،\nسڵاوتان لێ بێ، ئـەم کاتە و ھەموو کاتێکتان به خۆشی.\nله سه‌ره‌تای قسه‌كانمدا به‌خێرهاتنێكی گه‌رمی به‌ڕێز د. به‌شیر حه‌داد جێگری سه‌رۆكی په‌رله‌مانی عێراق ده‌كه‌م كه ته‌شریفی هێناوه بۆ ئه‌م ڕێوڕه‌سمه و به‌خێر بێت، هه‌روه‌ها به‌خێرهاتنی به‌ڕێزان كونسولانی وڵاتانی بیانی له هه‌ولێر ده‌كه‌م، ئه‌وانیش به‌خێر بێن بۆ ئه‌م ڕێوڕه‌سمه.\nزۆر خۆشحاڵم بە کۆبوونەوە لەگەڵ ئـێوەى قوتابیانى خۆشه‌ویست کە ئـەمساڵ لە تاقیکردنەوەی کۆتاییی خوێندندا ئـێوە ژیرترین و زیرەکترین قوتابیی ساڵ دەرچوون.\nپیرۆزباییتان لێ دەکەم بۆ ئـەم سەرکەوتنە، ھەروەھا پیرۆزبایی لە مامۆستاکان و لە دایکوباوک و تەواوی ئـەندامانی خێزانەکانتان دەکەم.\nئـێوە مایەی شانازین نەک ھەر بۆ خۆتان و بنەماڵەکانتان، بەڵکو بۆ ئـێمەش وەک حکوومەتی ھەرێم، ھەروەھا بۆ تەواوی مامۆستایان و بۆ وەزارەتی پەروەردە و بۆ گەلی کوردستانیش ئێوه مایەی شانازین.\nئـێوە پێشانی ھەموو لایەکتان دا کەوا ڕەوتی پەروەردە و خوێندن سەرەڕای ھەموو کەموکورتییەکی ھەرێمی کوردستان، ڕەوتێکە ھێشتا دەتوانێ دەسکەوتی گەورە بەدی بھێنێ. سەرکەوتنی ئـێوەش جارێکی دیكه دەریخستەوە کەوا لێھاتوویی و زیرەکیی قوتابی، بە پلەی یەکەم بۆ خۆی و بۆ مامۆستاکەی دەگەڕێتەوە، ئـینجا بۆ ھەلومەرج و بۆ دەوروبەر و بۆ دۆخى سیاسی.\nھیوادارم ئاینده‌شتان ھەروەک ساتی ئـێستای خوێندنتان، ھەر گەش و ڕووناک و ڕازاوە بێت. دەمانه‌وێ ئـێوە ببن بە نموونەیەک کە قوتابیانی دیكه چاو لە ئـێوە بکەن. ھەروەھا ھیوادارم ڕۆڵەکانی کوردستان ھەموویان زیاتر لە ھەموو شتێک ڕوو لە خوێندن و زانست بکەن.\nئـێوە خۆتان دەزانن کە خوێندن ھەر تەنیا بۆ وەرگرتنی زانست و بۆ داھاتووی شه‌خسیى خۆتان نییە کە لە دواڕۆژدا ببن بە کەسایەتییەکی دیار و لێھاتووی کۆمەڵگە، بەڵکو بۆ دروستکردنی وڵات و بنیاتنانى کۆمەڵگەیەکی بەھێزە لەپێناو بەگژداچوونەوەی ناحەزاندا.\nشاعیری گه‌وره‌ى کورد فایه‌ق بێكه‌س (75) ساڵ له‌مه‌وبه‌ر له شیعرى "سه‌ده‌ى بیسته‌مه" فه‌رموویه‌تى:\nده‌رمانى ده‌ردى ئێمه خوێندنه\nڕه‌وشتى پاك و خزمه‌تكردنه\nقسەیەکی دیكه‌تان بۆ دەگێڕمەوە ھەر ده‌رباره‌ى خوێندن و زانست. نووسەری ئـەمه‌ریکی (ولیەم ئـیگلتن) کتێبێکی بە ناونیشانی (کۆماری مەھاباد) نووسیوە، تیایدا دەڵێ:\nلە شۆڕشی ئـەیلوولدا ھەر کاتێک کە قوتابییەک دەھات بۆ ڕیزەکانی پێشمەرگایەتی، بارزانی بانگی دەکرد و دەیناردەوە بۆ سەر خوێندنەکەی، پێی دەوت (بڕۆ جارێ خوێندنەکەت تەواو کە، لەبەرئـەوەی ئـێمە زیاتر پێویستیمان بە زانست و بە خوێندنە وەک خەباتی چەکداری).\nقسەی ئـەم شاعیرە و قسەی ئـەم گەورەپیاوە بەڵگەن بۆ گرنگیی خوێندن لاى گەلی كوردستان لە سەردەمێکی زۆر زووەوە. ھەڵبەتە ئـەوان دەیانزانی کەوا زانست و خوێندەواری، بناغەن بۆ داھاتووی گەلێکی وشیار و بۆ ژیانێکی پێشکەوتووی سەردەمییانە.\nئـێمەش لە حکوومەتی ھەرێمی كوردستان سەرەڕای دۆخى ساڵانی ڕابردوو، وێڕاى كاریگه‌ریى خراپى قه‌یرانه‌كان له‌سه‌ر پرۆسه‌ى په‌روه‌رده، ھیچ ڕۆژێک لە ڕۆژان سستی و خاویمان لە پشتیوانیی زانست و خوێندەواریدا پێوە دیار نەبووە. ژمارەی زۆری قوتابخانە و مامۆستا، ھەروەھا ژمارەی زۆری پەیمانگە و زانكۆ لە ھەرێمدا بەڵگەیە بۆ ئه‌و قسه‌یه‌ی ئێمه کە ھیچ بوارێک بۆ قسه و گومان ناھێڵێتەوە.\nڕۆڵ و ئـەرکی حکووومەتی ھەرێم ڕۆڵێکی ڕێبەرانە و سەرکردانەیه بۆ قوتابیان و بۆ خوێندن. ئـەمەش جارێکی دیكه دەری دەخاتەوە کەوا ئـێمە ھەر تەنیا پیاوی شاخ و خەباتی پێشمەرگایەتی نەبووین، بەڵکو ئـەمڕۆ و سبەینێشمان لە پێش چاوە کە زانست بووە بە ڕێبەر و ڕێنیشانده‌رى مرۆڤایەتی لە ھەموو شوێنێکدا.\nئـێمە دەمانەوێ بە خوێندن و زانست و وشیاری، پێشبڕکێی خۆمان لەگەڵ دەوروبەردا ببەینەوە. ئـەوانەش کە دوێنێ توانجیان لە ئـێمە دەدا و دەیانگوت کورد ببن بە حکوومەتیش ناتوانن خۆیان بەڕێوە ببەن، ئـێستا ئـەوان خۆیان بە شێوەیەک وا دواکەوتن و بەجێ مان کە ناتوانن بە تۆزی کاروانی کوردستان بگەنەوە.\nوەک چۆن ئـێوە بە خوێندن و بە شەونخوونیی خۆتان پێگەیشتن و بوون بە دەرچووی یەکەم، وەک چۆن ئـێوە سەری خۆتان و مامۆستا و دایکوباوکی خۆتان بەرز کردەوە، ئـێمەش ھەروەک ئـێوە دەمانەوێ سەری کوردستان و دایکی شەھیدان بەرز بكه‌ینه‌وه تا ئـەوەی کە ھەرێمەکەی خۆمان دەکەین بە شاگوڵی ڕۆژھەڵاتی ناوەڕاست. دەبێ ئـێمە وا بکەین کە ھەرێمی کوردستان لە تاقیکردنەوەی سیاسەتدا سەرکەوتووی یەکەم بێت.\nئـێوە دڵنیا بن ئـەگەر شەڕی داعش نەبوایە، ئـێمە ئـێستا لە ھەوارێکی دیكه و لە قۆناغێکی دیكه‌دا ھەنگاومان دەنا. خۆتان باش دەزانن کە داعش خەنجەرێکی نامەردی بوو له گەلی کوردستان و سەرکەوتنەکانی حکوومەتی ھەرێمى كوردستان درا.\nئـێمە لە بەرەنگاربوونەوەی داعشدا سەری قەڵغان و نووکی نێزە بووین. داعش ئـەوەندەی گورزى لە کوردستان دا، هێنده گورزى لە ھیچ کوێیەکی دنیا نەداوە! خوا گەورەیە کە لە داھاتوودا دەربکەوێت کێ بوون ئـەوانەی داعشیان ناردە سەر ئـێمە، بەڵام ئـێوە بزانن کەوا گەلی کوردستان گورزى نامەردیی زۆرتریشی بینیوە تەنیا لەبەرئـەوەی ویستوومانە ژیانێکی شیاوی مرۆڤ لێرە، له‌م شوێنه‌دا دروست بکەین.\nلێرەدا بە ده‌رفه‌تى دەزانم جارێکی دیكه دووبارەی بکەمەوە، وەک چۆن بێكه‌س و بارزانی وتیان: (ڕوو لە خوێندن بکەن. دیارە کە ئـێمە تەنیا بە خوێندن و بە زانست لە تاریکی و نەزانی ڕزگارمان دەبێت و دەگەین بە ڕۆژی ڕووناکی خۆمان) په‌نا به‌خوا.\nخۆتان باش دەزانن کەوا کوردستان ھێشتا لە سەرەتای ڕێگەی پێشکەوتندایە. پێویستییەکی زۆرمان بە کادیری لێھاتووی ژیر ھەیە کە بتوانن بە پلەی یەکەم سیستەمی ئـابووری لەم ھەرێمەدا بگۆڕین. بۆ ئه‌مه‌ش ئێمه چاومان له ئێوه‌یه.\nبێ ھەبوونی سیستەمێکی پێشکەوتووی سەردەمییانە لە سەرجەم بوار و ڕووەکانی ژیاندا به‌تایبه‌تى له بوارى په‌روه‌رده و فێركردندا، ئـێمە ناتوانین بە کاروانی جیهان و گەلانى پێشكه‌وتوو بگه‌ین.\nوه‌ك ئاماژه‌مان پێدا، ڕاسته قه‌یرانه‌كان و دۆخى سه‌ختى چه‌ند ساڵى ڕابردوو، وه‌ك هه‌موو بواره‌كانى دیكه‌ى ژیان له هه‌رێمى كوردستان، ڕه‌نگدانه‌وه‌ى خراپى به‌سه‌ر په‌روه‌رده‌وه هه‌بووه، به‌ڵام هێشتاش هه‌موو ئاماره‌كان و هه‌ڵسه‌نگاندنى لایه‌نه په‌یوه‌نداره نێوده‌وڵه‌تییه‌كان به‌ره‌وپێشچوونى پرۆسه‌ى خوێندن و په‌روه‌رده له هه‌رێمى كوردستان نیشان ده‌ده‌ن.\nحكوومه‌تى هه‌رێمى كوردستان به‌رده‌وام بووه له په‌یڕه‌وكردنى ستاندارده جیهانییه‌كان بۆ به‌رزكردنه‌وه‌ى ئاستى خوێندن، یه‌كسانیى هه‌ردوو ڕه‌گه‌ز له قوتابخانه‌كان، بیناكردنى قوتابخانه، سوودوه‌رگرتن له ته‌كنه‌لۆژیا، كه‌مكردنه‌وه‌ى ڕێژه‌ى نه‌خوێنده‌وارى و كه‌میى ڕێژه‌ى وازهێنان له خوێندن. به دڵنیاییه‌وه له داهاتووشدا په‌روه‌رده له ڕیزبه‌ندى یه‌كه‌مى ئه‌وله‌وییه‌تى كارى حكوومه‌تی هه‌رێم ده‌بێت.\nله قۆناغى داهاتوودا وه‌زاره‌تى په‌روه‌رده ده‌بێ زۆر به جددى كار له‌سه‌ر ئه‌وه بكات كه پرۆگرامى خوێندن هه‌ر له پۆلى یه‌كه‌مى باخچه‌ى ساوایان و خوێندنى سه‌ره‌تاییه‌وه، تا قۆناغه‌كانى دواتریش، گرنگییه‌كى زۆر گه‌وره به كولتوورى پێكه‌وه‌ژیان و لێبورده‌یى و یه‌كترقبووڵكردنى ئایینى و ئیتنى و پێكه‌وه‌هه‌ڵكردنى جیاوازییه‌كان بدات.\nنه‌ك له هه‌ر بوارى په‌روه‌رده‌دا، به‌ڵكو له هه‌ر بوارێكى دیكه‌شدا كه خزمه‌ت به فراوانكردن و بڵاوكردنه‌وه و گه‌شه‌سه‌ندنى ئه‌م كولتووره بكات، حكوومه‌تى هه‌رێم و ده‌زگاكانى، زۆر به جددى كارى له‌سه‌ر ده‌كه‌ن و مامۆستایانى ئایینى و كۆمه‌ڵگه‌ى مه‌ده‌نى و میدیاش به‌تایبه‌تى، ده‌بێ پشتیوان بن و بۆ ئه‌م مه‌به‌سته ڕۆڵى خۆیان بگێڕن.\nقوتابی و لاوە ئـازیزەکان،\nکچ و کوڕانی کوردستان،\nله‌م ڕێوڕه‌سمه‌دا ده‌مه‌وێ ئه‌وپه‌ڕى سوپاس و ڕێز و پێزانین پێشكه‌ش به‌و مامۆستا به‌ڕێزانه بكه‌م كه ئه‌مڕۆ لێره له‌گه‌ڵ ئێمه به‌شدارن و هه‌موو ته‌مه‌نى خۆیان بۆ خزمه‌تى په‌روه‌رده و فێركردن به‌سه‌ر بردووه. ئه‌وان ئه‌و چرایه بوون كه دوێنێیان بۆ ڕووناك كردینه‌وه و به‌ره‌و ئه‌مڕۆ و سبه‌ینێ ڕێبه‌رییان كردین. هیواى ته‌مه‌ن درێژی و ته‌ندروستییه‌كى باشیان بۆ ده‌خوازم و جارێكی دیكه به‌خێرهاتنیان ده‌كه‌م و به‌خێر بێن.\nهه‌ر له‌م ڕێوڕه‌سمه‌دا ژماره‌یه‌ك له خاوه‌نكار و سه‌رمایه‌دارى هه‌رێمى كوردستان له‌گه‌ڵ ئێمه به‌شدارن كه چه‌ندین قوتابخانه‌یان له‌سه‌ر ئه‌ركى تایبه‌تى خۆیان دروست كردووه. به ناوى هه‌موومانه‌وه، به گه‌رمى به‌خێرهاتنیان ده‌كه‌م. ئه‌وپه‌ڕى سوپاس و ڕێز و پێزانینیان بۆ دووپات ده‌كه‌مه‌وه. ده‌ستخۆشییان لێده‌كه‌م و هیوادارم نموونه‌یان له كوردستان زۆر بێت.\nئه‌وان به دروستكردنى بیناى قوتابخانه، به‌شدارییه‌كى گرنگیان له به‌ره‌وپێشبردنى پرۆسه‌ى خوێندندا كردووه. ده‌ستیان خۆش بێ و جوامێرییان نواند. بێگومان بۆ هه‌میشه له كوردستاندا یادیان به خێر ده‌مێنێته‌وه.\nزۆر سوپاسى به‌ڕێزان وه‌زیرانى په‌روه‌رده له كابینه‌كانى پێشووى حكوومه‌تى هه‌رێمى كوردستان ده‌كه‌م. ده‌ستخۆشییان لێده‌كه‌ین بۆ ئه‌و خزمه‌ت و ڕۆڵه به‌رچاوه‌ى پێشكه‌شیان كردووه. هیواى سه‌ركه‌وتنیان بۆ ده‌خوازم.\nسوپاسی به‌ڕێز د. پشتیوان سادق وه‌زیرى په‌روه‌رده و ستافى وه‌زاره‌ت و داموده‌زگاكانى سه‌ر به وه‌زاره‌ت ده‌كه‌م كه هه‌موو هه‌وڵێكیان دا و نه‌یانهێشت دۆخى سه‌ختى چه‌ند ساڵى ڕابردوو و قه‌یرانه‌كان، ببنه هۆى وه‌ستانى پرۆسه‌ى خوێندن.\nسوپاس و ڕێز و پێزانینمان بۆ مامۆستایانى دڵسۆز كه ئه‌م چه‌ند ساڵانه به‌رگه‌ى زۆر سه‌ختى و زه‌حمه‌تى و كه‌میى مووچه‌یان گرت، به‌ڵام نه‌یانهێشت منداڵان و گه‌نجانى كوردستان بێ خوێندن بمێننه‌وه.\nسوپاس و پێزانین بۆ پێشمه‌رگه و هێزه ئه‌منییه‌كان، بۆ ته‌واوى خه‌ڵكى كوردستان و مووچه‌خۆران كه ئه‌وپه‌ڕى تێگه‌یشتنیان بۆ دۆخى دژوارى كوردستان هه‌بوو و زۆر ته‌حه‌مولیان كرد.\nله كۆتاییدا، ھیوادارم دوای سەرکەوتنی ئـەم ھەڵبژاردنە و لە حکوومەتی تازەدا، ھەموو لایەکمان کار بكه‌ین لەپێناو به‌ره‌وپێشبردنى كوردستان و خۆشی و بەختەوەریی گەلەکەماندا. بۆیە پێویستیمان بە ئـێوە و کەسانی وەک ئـێوە دەبێت لە دروستکردنی وڵاتێکی باشتر و ژیانێکی خۆشتر كه له داهاتوودا چاوه‌ڕێمان ده‌كات.\nدروود له گیانى پیرۆزى شه‌هیدان. سه‌رى ڕێز و نه‌وازش له‌به‌رده‌م گڵكۆى پیرۆزیان داده‌نه‌وێنین. سڵاو و ڕێز و حورمه‌ت بۆ خانه‌واده و كه‌سوكارى سه‌ربه‌رزیان.\nسوپاس بۆ ئێوه‌ی به‌ڕێز كه له‌م ڕێوڕه‌سمى به‌شدار بوون و جارێكی دیكه پیرۆزباییه‌كی گه‌رم له‌م به‌ڕێزانه ده‌كه‌م و هیوادارم سه‌ركه‌وتوو و سه‌رفراز بن له ژیاندا.\nهه‌رچه‌ند باسم كرد، به‌ڵام ده‌رفه‌ته جاریكی دیكه پڕ به دڵ سوپاسی ئه‌و به‌ڕێزانه بكه‌م كه ئه‌مڕۆ ته‌شریفیان هێناوه و لێره‌ن. وشه‌یه‌ك نییه كه بتوانم خۆشحاڵیی خۆمی پێ ده‌رببڕم بۆ ئه‌و كاره جوانه‌ی كه ئه‌نجامیان داوه. دروستكردنی قوتابخانه ئه‌ركێكی نیشتمانییه، ئه‌ركێكی پیرۆزه و له هه‌مان كاتدا ئه‌ركێكی ئاینیشه. سوپاسی هه‌مووتان ده‌كه‌م.\nبێگومان له نزیكه‌وه ئاگادارم كه پێشتر خۆم داوام له هه‌ندێكیان كردبوو، به سوپاسه‌وه زۆرێك له‌وانه ئه‌و داوایه‌ی منیشان به سوپاسه‌وه جێبه‌جێ كردووه. ده‌مه‌وێ به ناوی هه‌مووتانه‌وه، به ناوی گه‌لی كوردستانیشه‌وه سوپاسی هه‌موو ئه‌م به‌ڕێزانه بكه‌م كه ئه‌مرۆ لێره له‌گه‌ڵ ئێمه به‌شدارن له‌م ڕێوڕه‌سمه‌دا و هیوادارم نموونه‌یان له كوردستان زیاد بێت. هیوادارم دوای ئه‌و ڕێوڕه‌سمه خاوه‌نكار و بزنسمانه‌كانی كوردستان بیرێكی جددی له‌وه بكه‌نه‌وه هه‌ر هه‌موویان به‌شی به حاڵی خۆیان ئه‌وه‌ی كه له توانایاندا بێت هه‌وڵی دروستكردنی قوتابخانه بده‌ن.\nزۆر زۆر سوپاسی هه‌مووتان ده‌كه‌م،\nهه‌موو لایه‌كتان به‌خێربێن سه‌رچاو،


دوو گەنج باوكی خۆیان بە چەقۆ دەكوژن\n2019-08-19 [08:03 AM]\nسامی، شەو بۆ كاركردن دەچێتە دەرەوە، بەڵام رۆژی دواتر تەرمەكەی لە سنووری ناحیەی كەڵەكی سەر بە قەزای بەردەڕەش دەدۆزرێتەوە. دواتر دەردەكەوێ لەلایەن دوو لە كوڕەكانییەوە بە چەقۆ كوژراوە.\nسامی سلێمان، تەمەن 60 ساڵ، دانیشتووی گەڕەكی نەسیجی شاری هەولێر و باوكی چوار منداڵ بوو. ئەو كە شوفێری تاكسی بووە، سەعات نۆی شەوی 27/7/2019 بۆ كاركردن چووەتە دەرەوە، بەڵام رۆژی دواتر تەرمەكەی لە ناحیەی كەڵەك دۆزرایەوە.\nموقەدەم هێمن سلێمان، گوتەبێژی پۆلیسی دهۆك بە (رووداو)ی راگەیاند: "رۆژی 28/7/2019 پۆلیس لە حاڵەتێكی كوشتن ئاگاداركرایەوە كە كەسێك لەنێو ئۆتۆمبێلەكەی لەسەر رێگەی نێوان ناحیەی كەڵەك و موسڵ كوژراوە، دەستبەجێ پۆلیسی نەهێشتنی تاوان لە بەردەڕەش و پۆلیسی بەردەڕەش لەگەڵ تیمێكی بەڵگە و تاوان و دادوەری لێكۆڵینەوە گەیشتنە شوێنی رووداوەكە".\nدوای ئەوەی تەرمی سامی رەوانەی پزیشكی داد كرا، دەركەوت بە چەقۆ لە ملی دراوە. هێمن سلێمان دەڵێت ئەو پیاوە لەلایەن دوو لە كوڕەكانی بەناوەكانی (م.سامی) و (ب.سامی) كوژراوە. بەهۆی ئەوەی كڵاوی یەكێكیان لە نێو ئۆتۆمبێلەكەدا بەجێماوە، ئاشكرا بوون.\nپۆلیس ئیفادەی لە كەسوكاری كوژراوەكە وەرگرتووە، كاتێك كڵاوەكەیان پێشانی هاوژینی سامی داوە، ئەو گوتوویەتی ئەوە كڵاوی یەكێك لە كوڕەكانمە، ئەوان سەرەتا نكۆڵییان كردووە كە دەستیان لە تاوانەكەدا هەبێ، بەڵام دواتر ئیعترافیان كردووە كە باوكی خۆیان كوشتووە.\nهەردوو كوڕەكە چۆنیەتی كوشتنی باوكیان بۆ پۆلیس گێڕاوەتەوە و گوتوویانە: شەوی 27/7/2019 لە نزیك ماڵی خۆیان چاوەڕێی باوكیان كردووە، كاتێك هاتووەتە دەرەوە لە ماڵەوە، لە ئۆتۆمبێلەكەی نزیك بوونەتەوە و لەگەڵی سەركەوتوون، هەر لە نێو شاری هەولێر كوشتوویانە، دواتر بۆ شاردنەوەی تاوانەكەیان تەرمەكەیان بە ئۆتۆمبێلەكەی خۆی بردووەتە ئەو شوێنە.\nلە كامێراكانی چاودێری دەركەوتووە كە ئەو دوو گەنجە لە نزیك ماڵی خۆیان لەگەڵ باوكیان سەردەكەون، ئەوان لەبارەی هۆكاری تاوانەكەش گوتوویانە بەهۆی كێشەیەكی خێزانییەوە باوكی خۆیان كوشتووە.\nكەمال سلێمان باسی ئەو رۆژە دەكات كە هەواڵی كوژرانی براكەی پێگەیشتووە و دەڵێت: "سەعات 11ی پێش نیوەڕۆ بوو، پۆلیس پەیوەندی بەمنەوە كرد و گوتی تەرمی براكەت لەنێو ئۆتۆمبێلەكەی دۆزراوەتەوە، وەرن بۆ بنكەی پۆلیسی بەردەڕەش. منیش پەیوەندیم بە یەكێك لە كوڕەكانیەوە كرد و گوتم دایكتان لەگەڵ خۆتان بهێنن، من رۆیشتم و یەكێك لە كوڕەكانی لەگەڵ دایكی هات، كە گەیشتنە بنكەی پۆلیس دەستی بە گریان كرد، دەیگوت كێ باوكە بەستەزمانەكەمی كوشتووە؟".\nكەمال لە بنكەی پۆلیس لە برازاكەی دەپرسێت دوایینجار باوكت لەكوێ بووە؟ ئەویش دەڵێت باوكم بۆ كاركردن چووەتە ئەو شوێنە، دیارە داعش كوشتوویانە.\nكەمال گوتی: "دوای ماوەیەك كوڕە بچووكەكەشی هات بۆ بنكەی پۆلیس، وەك ئەوەی بڵێی ئاگای لە هیچ نییە، ئەویش دەستی بە گریان كرد. لە كاتی ناشتنی تەرمی براكەشم، هەردوو كوڕەكەی خۆڵی سەر گۆڕەكەیان بەسەری خۆیاندا كرد و هاواریان دەكرد: باوكە كێ تۆی كوشت. بە جۆرێك شینیان دەكرد كەس خەیاڵی بۆ ئەوە نەدەچوو كە ئەوان تاوانەكەیان كردبێ".\nهەڵسوكەوتی (ب) و(م) لە كاتی پرسەی باوكیان وایكردبوو هیچ كەسێك گومان لەوان نەكات كە ئەوان باوكیان كوشتووە. بەڵام دوای تەواوبوونی پرسەی باوكیان هەموو شتێك ئاشكرا بوو.\nپۆلیس ئیفادەی لە بەهیەی هاوژینی سامی وەرگرتووە، گوتوویەتی مێردەكەم كێشەی لەگەڵ كەسدا نەبووە. كاتێك پۆلیس كڵاوێكیان پێشانداوە؟ گوتوویەتی هی (ب)ی كوڕە گەورەمە. دوێنێ شەو كە لە ماڵ چووە دەرەوە لەسەری بوو.\nكەمال دەڵێت: "ئەو كاتە دوو كوڕەكەی لە بنكەی پۆلیس بوون، من لە دایكیانم پرسی دڵنیایت ئەو كڵاوە هی كوڕەكەتە؟ گوتی بەڵێ دڵنیام. خاڵی (ب)یش لەوێ بوو، ئەویش گوتی دوێنی شەو لەلای من بوو، سەرم بۆ چاككرد، ئەو كڵاوەی لەسەر بوو، سوێند دەخۆم هی ئەوە".\nسەبارەت بە كێشەی نێوان سامی و كوڕەكانی، كەمال دەڵێت: "ئەو كێشەیەی ئەوان باسی دەكەن دەمەقاڵەیەكی بچوك بووە لە نێوان كوڕە گەورەكەی و سامی برام، ئەوان لەسەر ئەو دەمەقاڵەیە باوكی خۆیان كوشتووە".\nئەی كوڕە بچووكەكەی بۆچی تێوەگلاوە؟ كەمال دەڵێت :"(م) دەڵێت برا گەورەكەم هەڕەشەی لێكردم، ئەگەر لە كوشتنی باوكیدا یارمەتی نەدات، ئەویش دەكوژێ، بۆیە لە ترسی گیانی خۆی یارمەتی داوە".\nكەمال لە برازاكانی خۆشنابێت و دەڵێت: "ئەوانە تاوانبارن، برازای من نین، بە هیچ جۆرێك لێیان خۆشنابم".\nئەم هەواڵە 16138جار خوێندراوەتەوە


پشتی پەردەی هێرشەکانی ئیسرائیل\nلەسەرەتای شەڕی ناوخۆی سووریاوە تا ئێستا ئیسرایل ناوەناوە و هەردەرفەتێک بۆی گونجابێت زەبری خۆی لە سووریاداوە. پەلاماردانی بنکە و بارەگا سەربازیەکانی سووریا لەلایەن ئیسرایلەوە کۆپرسێکی هێناوەتە پێشەوە. هەموو چاودێرانی ڕۆژهەڵاتی ناوێن و جیهانی عەرەب دەزانن کە لە دواشەڕی عەرەب ئیسرایلەوە لەساڵی ١٩٧٦ تائیستا هیج جۆرە کێشە و شەڕێکی شیاوی ئاماژە لەنێوان سووریا و ئیسرایلدا نەهاتوەتەئاراوە. تەنانەت لە شەڕی ٢٠٠٦ی نێوان حیزبوڵڵا- ئیسرایلدا سووریا تەنیا پردی گەیاندنی یارمەتیەکانی ئیران و رێگای لۆجستیکی ئەم شەڕەبوو و نە دەیویست و نە دەشیتوانی راستەخۆ بچێتە شەڕەکەوە و نە دەشچووە. لەڕاستیدا سووریا بۆ ئیسرایل هاوسایەکی بێ ئازار و بێ مەترسی بوو بەجۆرێ کە هەتا کێشەی بەرزایەکانی گوڵانی ناوەتە پەراوێز. گرفتە ناوخۆیەکان و باری ئابووریی ناهەموواری سووریا هەتا پیش شەڕیش وایکردبوو کە سووریا تا دەکرێت خۆی لە شەڕ لەگەڵ ئیسرایل دوورخاتەوە. بەکردەش سووریا ئیتر نەمەیلی لەسەر شەڕبوو لەگەڵ ئیسرایل نە بۆشی دەکرا. لەڕوانگەی سەربازیشەوە سووریا یەکێک لە وڵاتە هەرە لاوازەکانی دنیای عەرەب بووە. پرسیار ئەوەیە ئیسرایل لە ئیستەدا و لەم چرکە ساتەدا کە سووریا بووەتە وەڵاتێکی تاڕادەیەک لێک هەڵوەساوە بۆ زەبری تووند و کاریگەر لە بنکە گرنگ و ستراتیژیکە سەربازیەکانی دەدات؟.\nلە ئیستادا سووریا بەجۆرێک لە جۆرەکان لەلایەن رووسەکان و ئێرانیەکانەوە سەرپەرستی دەکرێت و لەڕاستیدا ئەم وڵاتە لەلایەن ئەم دوو هیزەوە بەڕێوەدەچیت و زۆرتر رووسەکان بەڕێوەی دەبەن. چۆنە رووسەکان لە ئاست هێرشەکانی ئیسرایلدا بێدەنگن و هیج جۆرە کاردانەوەیەکیان نییە، بەتایبەتی کە ئەم هێرشانە لە دانە و ڕێکەوت و پێشهات چوونەتەدەرەوە و بە بەرنامە و پلانی ورد و داڕێژراو ئەنجام دەدرێن؟.\nوادیارە کۆهۆکارێکی گرنگ لە پشتەوەی ئەم هێرشانەن کە دەکڕێت ئاماژە بەم خاڵانەی خوارەوە بکرێت.\n*بوون و ئامادەیی ئێران و سپای پاسدارانی ئێران لە سووریا سەرەکیترین هۆکاری ئەم هێرشانەن و لەڕاستیدا ئیسرائێل بنکە و بارەگاکانی ئیران دەکوتێت لە سووریادا.\n*بوونی ئێران لە سووریادا دنەدەرێکی بەهێزی هەڵگیرسانی شەڕە لەنێوان سوریا و ئیسرایلدا\n*وادیارە رووسەکان باش ئەمە دەزان و ئامادە نین بۆ بەرژەوەندیە سەربازیەکانی ئێران توانا و دەسەلاتی خۆیان خەرجکەن بەجۆرێک دەیانەوێت بە ئەسەدیش بڵێن لە بوونی ئێران لەم وڵاتەدا زۆر رازینین.\n*پەیوەندی درێژخایەنی ڕووسیا و ئیسرایل و بەرژەوەندیە ئابووری و سیاسیەکانی ئەم پەیوەندیە گرنگتر و فراونترە لە پەیوەندی رووسیا و ئێران و ئەسەد.\n*لەئەمڕۆدا دنیای عەرەب بەگشتی و هەندێک وڵاتی عەرەبی بەتایبەتیتر، مەیلیان لەسەر ناساندنی و هاوکاریی ئیسرایل زۆرە، لەبەرامبەر مەترسیەکانی ئێران و بەریانی شیعەی سیاسیدا ئیسرایل بە دۆست دەزانن و زۆرتر جیگای متمانە و فاکتەری جێگیربوونی ئاشتیە لە ناوچەکەدا .\nلێدانی زەبری گاریگەر لە سووریا لە ڕووبەرێکی دیکەدا لێدانی ڕیگای لۆجستیکی حیزبوڵڵا و لاوازکردنی ئەم ڕێکخراوە و بەهێزکردنی دەوڵەتی یاسایی و مەدەنیی لووبنانە کە ئەمە بۆخۆی هەم خواستی دنیای دەرەوە و هەم خواستی جیهانی عەرەبیشە.\nگرینگیی پێكهاتنی به‌ره‌ی كوردستانی\nپرۆژەکەی مالیکی و واقع بینی ئێمە\nهەڵبژاردنی ئەمریکا و کاریگەریەکانی\nتانکەکانی تورکیا و لۆژیکی دوولایەنە


سبەینێ گەڕەكێكی سلێمانی بێ كارەبا دەبێت – تۆڕی میدیایی خەڵک\n2020/07/19 - 8:30 PM\nبەڕێوەبەرایەتی گشتی كارەبای سلێمانی ڕایدەگەیەنێت، سبەینێ پێوەری زیرەكی كارەبا بۆ گەڕەكی ڕزگاری نزیك مزگەوتی حاجی محەمەدی كۆڵەك لە فیدەری 55 دەبەسترێت و دەشڵێت: ” لە كاتژمێر 7 ی بەیانی بۆ 12ی نیوەڕۆ كارەبای نیشتمانی و مۆلیدەیان نابێت”.\nلیژنەی سەرپەرشتیاری پڕۆژەی تۆڕی زیرەكی كارەبا سلێمانی لە ڕاگەیەنراوێكدا، كە وێنەیەكی بۆ (خەڵك) هاتووە ڕایگەیاندووە، ئاگاداری دانیشتوانی گەڕەكی (ڕزگاری) نزیك مزگەوتی حاجی محەمەدی كۆڵەك فیدەری 55 دەكەین، كە سبەینێ دوو شە‌ممە (20/7/2020) پێوەری زیرەكی كارەبایان بۆ دەبەسترێت.\nڕاشیگەیاندووە، بۆیە لە كاتژمێر 7ی بەیانی بۆ 12ی نیوەڕۆ كارەبای نیشتمانی و مۆلیدەیان نابێت، واتە مۆلیدەی ئەهلی سەر ئەو فیدەرە نابێت كار بكەن، ئەوەش لە پێناو سەلامەتی گیانی تیمەكانی كارەبا و هاووڵاتیان خۆیان.\nئاشكراشیكردووە، بەستنی پێوەرەكە بێ بەرامبەر و هیچ بڕە پارەیەك لە هاووڵاتی وەرناگیرێت و خەرجییەكەی لەسەر حكومەتە.\nهەروەها هاووڵاتیانیش ئاگاداردەكاتەوە، كە لە پێناو پاراستنی ئامێرە كارەباییەكان ئێوارە پێش لێدانەوەی كارەبا بۆ یەكەمجار هەموو ئامێرە كارەباییەكانیان بكوژێننەوە و دواتر لەدوای یەك هەڵیان بكەنەوە.\nبەڕێوەبەرایەتی گشتی كارەبای سلێمانیپێوەری زیرەكی كارەباكارەبای نیشتمانی\nهەرێم؛ ئاماری 24 كاتژمێری تووشبوون و چاكبوونەوە و مردنی بە كۆرۆنا بڵاوكردەوە\nسبەینێ پێوەری زیرەكی كارەبا بۆ ناوچەی پیشەسازی سلێمانی دەبەسترێت\nسبەینێ لە سێ گەڕەكی سلێمانی كارەبا نابێت


تۆ خۆبەندیت بەکام کۆمەڵگەوە ؟\nمحەمەد ڕەتیان *\nو: ئەرشەد عاصى\nهەندێ کۆمەڵگە هەیە تووشى پیرێتى بووە. هەندێکى دیکە هەیە لاوە، درەوشاوەیە، دڵگەرم و بەجۆش و خرۆشە و، هەموو رۆژێک بیرۆکە و داهێنانى نوێى تێدایە. هەندێ کۆمەڵگەى تریش هەن تاکوو ئێستا لە ماوەى ساوایەتیدان و کۆرپەن: پێویستى بە یەکێ هەیە کە شیرى بۆ دروست بکات و، یارمەتى بدات تاکوو گاگۆڵە بکات و بڕوا و، فێرى قسەکردنى بکات! ئایا تۆ خۆبەندیى بە کام کۆمەڵگەوە؟\nهەندێ کۆمەڵگە هەیە داهێنەرە، هەندێکى دیکە هەیە ترسێنەرە!\nهەندێ کۆمەڵگە هەیە ئەوەى دەیپۆشێت بەخۆى دروستى دەکات. هەندێ کۆمەڵگەش هەیە دە ساڵ تەمەنى لە بیرکردنەوە بەسەردەچێت بۆ وەڵامى ئەم پرسیارە: کێ جلوبەرگى ژنان بفرۆشێت ؟! .. کەچى ناگاتە چارەیەک بۆ ئەم پرسیارە بڵیمەتە!\nهەندێ کۆمەڵگە هەیە دەکەوێتە داوى تۆقین ئەگەر کەسێ شتێکى چکۆڵەى لە ئازادیى لێ زەوت بکرێت، بە رووداماڵدراویى و توندى بەرگرى دەکات تاکو قەدەغەى بکات، هەندێ کۆمەڵگەش زەندەقى چووە لە بیرکردنەوە و هزرینى سەربەست .. راهاتووە لەسەر بوونى کەسانى تر لەجیاتى ئەو بیربکەنەوە!\nهەندێ کۆمەڵگە هەیە پێشوازى لە هەموو شتێکى نوێ دەکات و دەزانێت چۆن مامەڵەى لەگەڵدا بکات. کۆمەڵگەش هەیە بە گومانەوە سەیرى هەموو شتێکى تازە دەکات (ئامێر ـ بیرۆکە ـ ئامراز) لێشى دەترسێت. پێى وایە «قەدەغەکردنى» باشترین چارەسەرە!\nهەندێ کۆمەڵگە هەیە؛ گوێبیست دەبێت و دەبینێت و قسە دەکات. هەندێ کۆمەڵگەش هەیە تەنها گوێ بیست دەبێت و دەبینێت!\nهەندێ کۆمەڵگە هەیە مێژوو دێنێتە کایەوە و دروستى دەکات، هەندێ کۆمەڵگەش لە دەرەوەى مێژوو دەژیت!\nبەهاى هەر کۆمەڵگەیەک بریتیە لەو کارانەى کە تاکەکانى پێشکەش بە مرۆڤایەتى دەکەن لە داهێنان و بیرۆکەى تازە و، ئەو بەرهەمانەى کە داهێنەر و بڵیمەتەکانیان لە ئەدەب و هونەردا دەیخەنەڕوو. ئەو داهێنانانەى کە زاناکانیان بەرهەمى دێنن، جۆرى ئەو یاسایانەى کە فەرمانڕەوایەتیان دەکات و پەیوەندى نێوانیان دیارى دەکا و، ڕێز لە خود و مرۆبوون و مافە ڕەواکانیان دەگرێت .\nئایا خۆبەندیى بە کۆمەڵگەیەک کە داهێنەر و بەرهەمهێنە؟\nئایا خۆبەندیى بە کۆمەڵگەیەک کە پارێزگارى لە مرۆبوونت دەکات و، خۆشبەختى کە هەموو مافە ڕەواکانت تێیدا بەدەستهێناوە؟\nئێستا وەڵامى بڕگەى یەکەمت دەست دەکەوێت!\nرۆژنامەى مەدینەى سعوودى.\n* محەمەد ڕەتیان، نووسەر و ئەدیبێکى سعوودییە، یەکێکە لە ناسراوترین رۆژنامەنووسانى کەنداو. وتار و کورتە چیڕۆک و ڕۆمان دەنووسێت، کۆمەڵێک کتێبى چاپکراوى هەیە وەک (کتێب ـ هەوڵى سێیەم ـ سپاردەکان ـ رۆزنامە) ـ لە زۆربەى ڤیستیڤاڵە ئەدەبییەکانى ناوچەکە بانگهێشت کراوە و بەشدارى کردووە، ڕۆمانى (ئەوەى ماوە لە پەڕاوەکانى محەمەد ڕەتیان) خەڵاتى ڕۆمانى ساڵى ٢٠١٠ پێ بەخشراوە، هەروەها دەقى (هلیل) براوەى خەڵاتى یەکەمى پێشبڕکێى کورتە چیرۆک بووە. لە ساڵى ٢٠١١ بە یەکێک لە سەت کەسایەتیى کاریگەرى جیهانى عەرەبیى لەلایەن گۆڤارى (فوربس) دەست نیشانکراوە. نووسەرێکى جەماوەرییە و سەر بە هیچ ڕەوتێکى دیاریکراو نییە، هەمیشە وەک کەسێکى سەربەخۆ دەرکەوتووە، ئەمەیش واى کردووە جێگەى متمانەى خوێنەران بێت و ببێتە خاوەن پێگەیەکى تایبەتمەند لە وڵاتانى کەنداو و نیشتمانى عارەبیدا.\nئاسته‌نگه‌کانى به‌رده‌م دیموکراسى\nیەکڕیزی، تاکە ڕێگە بۆ دەربازبوون لەتەنگەژەکان\nئیسلام وەک هێزی رزگارکەر / ئیسلام وەک هێزی داگیرکەر


کیم جۆن ئون سەرۆکی کۆریای باکور بە سەردانێک گەیشتە ڕۆژهەڵاتی ڕوسیا بە مەبەستی کۆبونەوەی لوتکە لەگەڵ پۆتین. کیم بە سواری قیتار و بە کەناراوەکانی زەریای هێمندا گەیشتە ڤلادیڤۆستۆک بە مەبەستی یەکەم دیداری لەگەڵ سەرۆکی ڕوسیا کە پیشبینی دەکرێ ڕۆژی پێنج شەممە بەڕێوە بچێت. کیم بە شێوازێکی نەریتی کۆنی ڕوسی و بە پێشکەش کردنی نان وخوێ پێشوازی لێ کرا..\nڕوسیا دەڵێ کە ئەوان گفتوگۆ لەسەر کێشە ئەتۆمییەکانی نیمچە دورگەی کۆریا دەکەن بەڵام کیم بەردەوام لە هەوڵی بەدەست هێنانی پشتگیری دیکەیە لەدوای کۆبوونەوە سلبییەکانی لەگەڵ ئەمەریکا. ئەمە لەکاتێکدایە\nکە ساڵی ڕابردوو ترەمپ و کیم کۆبونەوەی لوتکەیان ئەنجام دا سەبارەت بە بەرنامە ئەتۆمییەکەی کۆریا بەڵام بەبێ هیچ ڕێککەوتنێک.. سەرۆکی کۆریا زۆر بە گەرمی پێشوازی لێکرا لەلایەن بەرپرسانی ئەو شارەوە. لەدوای بەجێهێنانی نەریتی کۆرۆڤای بۆ پێشوازی کردن لە کیم جۆن، کیم جۆن بە نمایشی سەربازی بەڕێ کرا بۆ ناو کەژاوەی ئۆتۆمبێلەکانیکە بە پاسەوانە تایبەتیە زۆر نزییکەکانی دەورە درابوو وە بە پیادە ڕۆیشتن هەتا شوێنی مانەوەکەی.\nکیم جۆن بۆ کەناڵی فەرمی ڕوسیا لێدوانی دا و وتی کە سەردانەکەی بۆ ڕوسیا بۆ مەبەستی زیاتر پتەو کردنی پەیوەدییەکانی بووە وە هیوا خوازی سەرکەوتن و ئەرێنی بوونی سردانەکەیەتی بۆ ڕوسیا. وە هەروەها ئاڵای هەردوو وڵات لە ناو کەمپی ئەو زانکۆیە دانراوە کە پێشبینی دەکرێت کۆبوونەوەکەی تێدا ئەنجام بدرێت. بەڵام پۆتین پێشبینی دەکرد کە ئەو کۆبوونەوەیە دوا بکەوێت. وتە بێژی کریملن دەڵێ، کریملن پێی وایە کە لەم سەردانەدا دەتوانن پەنجە بخەنە سەر زۆربەی ئەو کێشە چەق بەستووانە سەبارەت بە بەرنامە ئەتۆمییەکەی نیمچە دورگەی کۆریا. ئەمە لەکاتێکداتە کە ئەم باس وگفتوگۆیانە لە ساڵی ٢٠٠٣ وە بوونی هەیە لەنێوان کۆریا وهەریەک لە وڵاتانی چین و یابان و ڕوسیا و ئەمەریکا. وە لەم بارەیەوە پۆسکۆڤ وتی لەم کاتەدا هیچ دەستێکی نێودەوڵەتی دیکە نییە بۆ نێوەندگیری لەم بابەتەدا.\nوە لە هەمان کاتدا کیم جۆن ئون بەردەوام لە هەوڵ دایە تا سزاکانی سەری لەلایەن مۆسکۆوە سوک ببن. لێکۆڵەڕان بڕوایان وایە کەئەم کۆبوونەوەیە دەرفەتێکی باشە بۆ ڕوسیا تا گرنگی خۆی بۆ کۆریا دەربخات کریملن دەڵێ سەرۆک پۆتین زۆر بە پەرۆش بوو بۆ بینینی سەرۆکی کۆریای باکور و کۆبوونەوەی لوتکە لەگەڵیدا\n24 جار خوێندراوه‌ته‌وه | Thursday, April 18, 2019


ئاشکراکردنی عیسای مەسیح 13\n<< < ئاشکراکردنی عیسای مەسیح 13 > >>\n١ ئەژدیهاکەش لەسەر لمی دەریا ڕاوەستا.\nئینجا دڕندەیەکم بینی لە دەریاکە دەهاتە دەرەوە، دە شاخ و حەوت سەری هەبوو، دە تاجیش لەسەر شاخەکانی بوون، لەسەر سەرەکانیشی ناوی کفرکردن هەبوو. ٢ ئەو دڕندەیەی بینیم لە پڵنگ دەچوو، پێی وەک ورچ و دەمی وەک دەمی شێر بوو. ئەژدیهاکەش توانا و تەختی خۆی و دەسەڵاتێکی گەورەی دایە دڕندەکە. ٣ سەرێک لە سەرەکانی دڕندەکە وەک بۆ مردن سەربڕابێت، بەڵام برینە کوشندەکەی ساڕێژ ببوو. هەموو زەویش بە سەرسامییەوە بەدوای دڕندەکە کەوتن، ٤ کڕنۆشیان بۆ ئەژدیهاکە برد، چونکە دەسەڵاتی بە دڕندەکە دابوو، کڕنۆشیان بۆ دڕندەکەش برد و گوتیان: «کێ وەک دڕندەکە وایە؟ کێ دەتوانێت لە دژی بجەنگێت؟»\n٥ دڕندەکە دەمێکی پێدرابوو، قسەی گەورە و کفری دەکرد، هەروەها چل و دوو مانگی پێدرابوو تاکو دەسەڵات بەکاربهێنێت. ٦ ئیتر دەمی کردەوە و کفری بە خودا کرد و جنێوی بە ناوی خودا و نشینگەکەی و دانیشتووانی ئاسمان دەدا. ٧ ڕێگەی پێدرابوو لە دژی گەلی پیرۆزی خودا بجەنگێت و بیانبەزێنێت، دەسەڵاتیشی پێدرابوو بەسەر هەموو هۆز و گەل و زمان و نەتەوەیەکدا. ٨ هەموو دانیشتووانی سەر زەویش کڕنۆشی بۆ دەبەن، ئەوانەی ناویان لە پەڕتووکی ژیانی بەرخەکەدا نەنووسراوە، ئەو بەرخەی کە لە دامەزراندنی جیهانەوە سەربڕدراوە.\n٩ ئەوەی گوێی هەیە، با ببیستێت.\n١٠ ئەگەر یەکێک بۆ ڕاپێچکردن بچێت،\nبە شمشێر دەکوژرێت* .\n١١ دڕندەیەکی دیکەم بینی لە زەوییەوە دەهاتە دەرەوە، دوو شاخی وەک بەرخی هەبوو، بەڵام وەک ئەژدیها دەدوا. ١٢ بە تەواوی دەسەڵاتی دڕندەی یەکەم بۆ ئەو پەیڕەو دەکات، وا لە زەوی و دانیشتووانی سەری دەکات کڕنۆش بۆ دڕندەی یەکەم ببەن، کە برینە کوشندەکەی ساڕێژ ببوو. ١٣ نیشانەی گەورە دەکات، تەنانەت وا دەکات لەبەرچاوی خەڵک ئاگر لە ئاسمانەوە بێتە خوارەوە بۆ زەوی. ١٤ هەروەها بەو نیشانانەی کە پێی دراوە لە پێناوی دڕندەی یەکەمدا بیکات، دانیشتووانی سەر زەویی گومڕا کرد. فەرمانی بە خەڵکی سەر زەوی دا پەیکەرێک بۆ ئەو دڕندەیە دابمەزرێنن کە بە شمشێر بریندار کرا و بە زیندوویی مایەوە. ١٥ هەروەها ڕێگەی پێدرابوو هەناسە بداتە پەیکەری دڕندەی یەکەم تاکو پەیکەری دڕندەکە قسە بکات و وا بکات هەموو ئەوانەی کڕنۆش بۆ پەیکەری دڕندەکە نابەن بکوژرێن. ١٦ وای لە هەمووانیش دەکرد، گەورە و بچووک، دەوڵەمەند و هەژار، ئازاد و کۆیلە، نیشانەیەک لەسەر دەستی ڕاستیان یان لەسەر ناوچەوانیان دروستبکرێت، ١٧ تاکو کەس نەتوانێت بکڕێت یان بفرۆشێت، تەنها ئەوە نەبێت نیشانەکەی پێوەیە. نیشانەکەش ناوی دڕندەکەیە یان ژمارەی ناوەکەی.\n١٨ ئەمە بانگەوازە بۆ دانایی: ئەوەی تێدەگات، با ژمارەی دڕندەکە لێکدبداتەوە، چونکە ئەوە ژمارەی مرۆڤە کە ژمارەکەی شەش سەد و شەست و شەشە* .


پەرلەمانتارێکى هاوپەیمانى سادیقون کە بەباڵى سیاسی بزوتنەوەى عەسائیبى ئەهلى هەق دادەنرێت هێرشیکردە سەر پڕۆژەى بەستنەوەى عێراق و کوەیت لە رێگەى هێڵى شەمەندەفەرەوە.\nعودەى عەواد، پەرلەمانتارى هاوپەیمانى سادیقون لە راگەیەنراوێکدا ڕایگەیاند، راکێشانى هێڵى شەمەندفەر پێویستى بە وێستگە و هێڵى شەمەندەفەر هەیە، ئەوانەش ناپارێزرێن و وەکو "دوژمن" سەیریان دەکەن.\nهەروەها دەڵێت "ئامژگارى ئێمە ئەوەیە بیر لە هیچ پڕۆژەیەکى راکێشانى هێڵى شەمەندەفەر نەکرێتەوە کە لێکەوتەى خراپى دەبێت، بەندەرى بەسرە دەستکەوت نییە بۆ هیچ کەسێک و بە خوێن پارێزگارى لێدەکەین".\nئەوە لەکاتێکدایە، کۆمپانیاى گشتى هێڵى شەمەندەفەرى عێراق پێشتر بوونى پڕۆژەى راکێشانى هێڵى ئاسنى لەگەڵ کوەیت رەتکردبۆوە.\nبەگوێرەى ڕاگەیەندراوێکى وەزارەتى گواستنەوەى عێراق کە کۆتایی مانگى ڕابردوو بڵاویکردەوە، کۆمپانیاى گشتى هێڵى شەمەندەفەر جەختیکردووەتەوە پرسی راکێشانى هێڵى شەمەندەفەر لەگەڵ هەریەکە لە کوەیت و ئێران لەکاتى ئێستادا نەخراوەتە بەرباس.\nئاماژەى بەوەشکردبوو، راکێشانى ئەو هێڵە لەگەڵ ئەو وڵاتانە بڕیارێکى سیادییە لەچوارچێوەى تایبەتمەندییەکانى دەسەڵاتە سیاسییە باڵاکاندایە.\nوەزارەتى گواستنەوە ئەوەشى خستبووەڕوو، هیچ رێککەوتنێک نییە بۆ راکێشانى هێڵى شەمەندەفەر لەگەڵ کوەیت، ئەوەى هەیە لەو بارەیەوە تەنها توێژینەوەیە.\nبەڵام لەگەڵ لایەنى ئێرانى یاداشتنامەى لێکتێگەیشتن هەیە کە لەسەردەمى حکومەتى پێشوو واژۆکراون، بەڵام هێشتا جێبەجێنەکراوە.\nپڕۆژەى راکێشانى هێڵى شەمەندەفەر لەنێوان عێراق و ئێران بەجۆرێک نەخشەى بۆ کێشراوە کە لە شەلامجەوە دەستپێبکات بەرەو بەسڕە بەدرێژایی (32) کیلۆمەتر، بە چەندین شوێندا دەڕوات کە مین و زەوى بەکارهێنراوى لێیە، پردێکیش بە درێژایی کیلۆمەترێک بەسەر شەتولعەرەبدا دروستدەکرێت لەلایەن ئێرانەوە، ئەوەش بەپێی ڕاگەیەندراوێکى پێشترى وەزارەتى گواستنەوە.\nلەبارەى ئەو مشتومڕانەى لەسەر راکێشانى هێڵى شەمەندەفەر لەنێوان عێراق و کوەیت سەریهەڵداوە، کازم فنجان حمامى وەزیرى پێشووى گواستنەوە و پەرلەمانتارى ئێستاى عێراق، پێشتر هێرشیکردبووە سەر ئەو لایەنانەى کە ناڕازین لە پڕۆژەی لەو جۆرە و دەڵێت ئەوانە هەموو شتێک رەتدەکەنەوە.\nحمامى لە ڕاگەیەندراوێکدا جەختیکردبووەوە، ئەوانەى دژایەتى ئەو پڕۆژانە دەکەن، دەیانەوێت سنورەکان دابخرێت و عێراق ببێتە وڵاتێکى داخراو.\nوەزارەتى بازرگانى رونکردنەوە لەسەر پێدانى پارە دەدات بەرانبەر بەشەخۆراک\n2020.09.08 - 10:13


زۆرێک لە پەنابەرە سورییەکان کێشەی دەروونییان هەیە - Radio Sweden Kurdish - Radyoya Swêdê - ڕادیۆی سوید | Sveriges Radio\nزۆرێک لە پەنابەرە سورییەکان کێشەی دەروونییان هەیە\nبڵاو کرایه‌وه torsdag 10 november 2016 kl 11.55\n"سوید لە هاوکاریی ئەو کەسانەدا کەمهێنە "\nوێنە: Drago Prvulovic/TT\nیەک لەسەر سێی پەنابەرانی بێئیقامە و تازەهاتووانی سوری باری دەروونییان ناجێگیرە.\nتوێژینەوەیەکی نوێ کە ڕێکخراوی خاچی سوور (Röda Korset) ئەنجامی داوە و بەپێی ڕێکخراوەکە بە یەکێک لە بەرفراوانترین توێژینەوەی لەو جۆرە لە ئاستی نێونەتەوەیشدا دادەنرێت لە ڕوانگەی ژمارەی ئەو کەسانەی وەڵامی پرسیارەکانیان داوەتەوە، یەک لە سێی پەنابەرە تازەهاتووە سوورییەکان کێشەی دەروونییان هەیە.\nبۆ نموونە خەمۆکی (depression) و دڵەڕاوکێ و ترسی زۆر (ångest) یان هەیە، یەک لەسێی دیکەشیان (PTSD- Posttraumatiskt stresssyndrom) هەیە واتا پشێویی دەروونی کە دوای ڕوودانی کارەسات و تەنگژە لە کەسێکدا دەردەکەون.\nنزیکەی هەموو ئەو پەنابەر و تازەهاتووانەی کە پرسیارییان لێ کراوە دەڵین کە لە وڵاتی خۆیان یاخود بە ڕێگەوە بۆ سوید کارەسات و ڕووداوی ناخۆشیان بەسەر هاتووە.\nلەسەدا 30 پەنابەرانی سوری دەلێن کە لە ولاتی خۆیان تووشی ئەشکەنجەدان هاتوون.\nخاچی سوور دەڵێن دەرەئەنجامی ئەو لێکۆڵینەوەیە ئاماژەیە بەوەی کە پێویستییەکی زۆر بە چارەسەریی دەروونی بۆ ئەو پەنابەرانە هەیە، لەبەرئەوەی پشێویی دەروونی بۆ نموونە دەبێتە بەرگر لە سەقامگیربوونی ئەو کەسانە لە کۆمەڵگەی سویددا.\nنموونەی ئەو پەنابەرانە محەمەد و میدیای هاوسەریەتی کە پەنابەریی سورین لە کوبانێوە و ماوەی ساڵیکە لە سوید دەژین، محەمەد دەڵێت ئامۆزاکانی هاوسەرەکەم لە جەنگی دژ بە داعش کوژران و خزمێکی دیکەشی کە کچێکی گەنج بوو لە ڕەققە داعش بردیان و سەریان بڕی. ئەو ڕووداوانە کاری لە باری دەروونی هاوسەرەکەم کردووە.\nمیدیای هاوسەری محەمەدیش دەڵێت ئێمە تازەین لە سوید و زمان نازانین، نازانین چۆن و لە کوێ داوای چارەسەر بکەین. هیچ نازانین، شتێکی باشە گەر یارمەتیمان بدرێت.\nجێی ئاماژەیە ڕێکخراوی پزیشکی بێسنوور دەڵین کەمووکورتی زۆر بۆ یارمەتیدانی ئەو پەنابەرانە لە بواری خزمەتگوزاریی تەندروستی دەروونی لە سویددا هەیە. هەر ئەو ڕێکخراوە پرۆژەیەکی نوێیان بۆ یارمەتیدانی ئەو پەنابەرانە دەست پێ کردووە.\nپرۆژەکەش لە کۆمۆنی یۆتێنێ (Götene) لە باشووری سوید دەست پێ کردووە لەبەرئەوەی کۆمۆنێکی بچووکە کە ژمارەیەکی زۆر پەنابەری تێدایە.\nپزیشکی بێسنوور لەو پرۆژەیەدا کە لە تیمێکی 11 کەسیی پێک هاتووە لە ڕێی گفتوگۆوە لەگەڵ پەنابەر گەر نیشانەکانی کێشەی دەروونیان تێدا بدۆزنەوە بەپێی پێویستی یارمەتییان پێشکەش دەکەن یاخود دەیاننێرن بۆ پسپۆڕانی بواری دەروونی. یێنی گوستافسۆن ڕێکخەری پرۆژەکە دەڵێت.\nئەم پڕۆژەیەی ڕێکخراوی پزیشکی بێسنوور سنووردارە و نیزا وانییە لە سویددا دەێژەی پێ بدەن بەڵکە دەڵێن تەنها بۆ ئەوەیە کە نموونەیەک لە شێوازی چارەسەر و یارمەتی بۆ ئەو پەنابەرانە لە سویددا بڵاو بکەینەوە.\nجێی باسە ئەو توێژینەوەیەی ڕێکخراوی خاچی سوور ئەنجامی داوە 1215 پەنابەری تازەهاتووی سووری بەشدارییان تێدا کردووە و 173 پەنابەری سووری، سۆماڵی و ئەریتیری کە داوای پەنابەرییان کردووە بەشدرا بوون.


کوردیپێدیا - کەجەکە؛ توڕەیی گەل پلانی دوژمنان تێک دەدات\n📝 کەجەکە؛ توڕەیی گەل پلانی دوژمنان تێک دەدات | پۆل: بەڵگەنامەکان | زمانی بابەت: 🏳 کوردیی ناوەڕاست\nکەجەکە؛ توڕەیی گەل پلانی دوژمنان تێک دەدات\nهاوسەرۆکایەتی دەستەی بەڕێوەبەری کۆما جڤاکێن کوردستان (کەجەکە-KCK) لەبارەی ساڵیادی پیلانگێڕی نێودەوڵەتی 09-10-199809-10-1998 ی بەرفانبار ڕاگەیەندراوێکی بڵاوکردەوە و ئاماژەی بەوەدا، داگیرکەری قڕکەر کە لە ساڵی 1998لەدژی تەڤگەری ئازادیمان تا بەر لێواری هەڵوەشاندن هات، خۆی سپارتە کۆنەپەرستی هەرێمی و نێودەوڵەتی و لەدژی تەڤگەری ئازادیمان دەستی بە پیلانگێڕی کرد. لە کەسایەتی ئاکەپە-مەهەپەدا داگیکەری و مەتینگەری قڕکەر ئێستاش لەبەر لێواری هەڵوەشینە.\nڕاگەیەندراوەکی هاوسەرۆکایەتی دەستەی بەڕێوەبەری کەجەکە بەم شێوەیەیە: ئێمە دەست بە 22مین ساڵی پیلانگێری 09-10-1998 دەکەین. هەموو شەهیدان کە لە تێکۆشانی دژی پیلانگێریدا شەهید بوون، بەڕێزەوە یادیان دەکەینەوە. وابەستەبوونی شەهیدەکانمان بە ڕێبەر ئاپۆ هەردەم هێزی سەرکەوتنی تێکۆشانی ئازادی ئێمەیە. تووڕەیی گەلەکەمان هەردەم جورەکانی پیلانگێری لەدژی تەڤگەری ئازادی تێکدەدات.\nبەهۆی ئەوەی ڕێبەر ئاپۆ گەلی کوردی کرد بە ئیرادە و سیستمێکی دیموکراتیک کە وابەستەی برایەتی گەلانی ڕۆژهەڵاتی ناوەڕاستە دروست کرد، پیلانگێری نێودەوڵەتیان لەدژی بەڕێوەبرد. ڕێبەر ئاپۆ تا ئێستاش ڕاستی کوردی ئازاد دەخوڵقێنێت و تا ئێستاش لەسەر دروستکردنی سیستمێک بۆ برایەتی گەلانی ڕۆژهەڵاتی ناوەڕاست تێدەکۆشێت. لەبەرئەوەش لە ئیمرالی گۆشەگیری بەرامبەر ئەنجامدەدرێت. بەڵام پیلانگێری نێودەوڵەتی نەیتوانی تێکۆشانی ئازادی گەلی کورد و تێکۆشانی دیموکراسی گەلانی ڕۆژهەڵاتی ناوەڕاست بووەستێنێت. وەک ئەوەی ڕێبەر ئاپۆ وتی: ئەم پیلانگێریە مێژووییە وایکرد، زودتر پێشکەوتن دروست ببێت.\nبە هۆی ترسیان لە هێزی گۆڕانکاری و شۆڕشگێری ڕێبەر ئاپۆ و تەڤگەری ئازادی، پیلانگێڕی جور بە جوریان داڕشت کە لە مێژوودا نەبینراون. بەڵام کاتێک بیروبۆچوون و چالاکی شۆرشگێری بە پێی سەردەم دەرکەوت، ئەو کاتە نە سوپا و نە دەوڵەت و نە فشارەکان نەیانتوانی تێکۆشانەکە بووەستێنێن. بەو هۆیەوە ڕێبەر ئاپۆ ڕایگەیاند، ئەو پیلانگێرییە مێژووییەی کە بەرامبەر ئەنجامدرا، ڕاستی و هێزی شۆڕشگێری نیشاندا. لەو کاتەوە لە کوردستان و ڕۆژهەڵاتی ناوەڕاست پێشکەوتنی گرنگی ڕوویانداوە. عەقلیەتی ئازادی، ئیرادە و ئەنجامەکانی کە ئێستا لە کوردستان بەرهەم هاتووە، لە بەرهەمانی 21 ساڵی ڕابردوو زۆر زیاترن. گەلانی ڕۆژهەلاتی ناوەڕاستیش دەستیان بە تێکۆشانی کۆمەڵایەتی کردووە کە بەشێکە لە مێژووەکەیان. هێزی کۆمەڵایتی و مێژوویی ڕۆژهەڵاتی ناوەڕاست دەستی بە تێکۆشان کردووە. کاتێک هێزەکە گەیشتە ڕێبەرایەتیەکەی، ئەو کاتە هیچ هێزێکی هەرێمی و نیودەوڵەتی لەبەردەمی ناتوانێت ببێتە ئاستەنگ.\nلەدژی پەکەکەپەکەکە و تەڤگەری ئازادی گەلی کورد پیلانگێری نوێ بەڕێوەدەبرێن\nلەگەڵ پیلانگێریەکەدا کە لە 15-02-1999 بە ئەسارەتی رێبەری ئاپۆ کۆتایی هات، لەبەرئەوەی هیچ ئەنجامێکیان بەدەست نەهێنا، لەئێستادا لەدژی پەکەکە و تەڤگەری ئازادی گەلی کورد پیلانگێری نوێ ئامادە دەکرێن. ئەو هیزانەی کێشەی هەرێمەکە چارەسەر ناکەن، بە پێچەوانەوە کێشەکان قوڵتر دەکەنەوە، لە کەسایەتی تەڤگەری ئازادی دا دەیانەوێت، داواکاری و حەسرەتی ئازادی گەلان لەناوببەن. بڕیاری خەڵاتکردنی ئەو کەسانەی 3 بەرێوەبەری پەکەکە دەستگیر دەکەن و زیادبوونی هێرشی دژی تەڤگەری ئازادی لە هەموو لایەکەوە نیشان دەدەن، هێزە جیاوازەکان بەیەکەوە لەدژی تەڤگەری ئازادی گەلی کورد دەستیان بە پیلانگێری کردووتەوە.\nداگیرکەری قڕکەر کە لە ساڵی 1998 لەبەرامبەر تەڤگەرەکامن هەموو کاتێک هەڵوەشایەوە، خۆی سپارتە کۆنەپەرستی هەرێمی و نێودەوڵەتی و لەدژی تەڤگەرە ئازادیخوازەکەمان دەستی بە پیلانگێری کرد. لە کەسایەتی ئاکەپە-مەهەپەدا داگیرکەری قڕکەر لەبەر لێواری هەڵوەشینە. بەو هۆیەوە لە رێگەی خۆسەپاندن و پێشکێشکردنی خۆی، خۆی دەسپێرێتە هێزە جیاوازەکان و دەیەویت تەڤگەری ئازادیخوزەکەمان لەناوببات. کاتێک ئەنجام بەدەستناهێنن، زیاتر دەست بە باڕەباڕ دەکەن و دەیانەوێت هێزەکانی تر بکەن بە هاوکاری قڕکردن. بۆ ئەوەی ڕێگە لە هەڵوەشینی داگیرکەری قڕکەریان بگرن، بە هەموو شێوەیەک خۆیان دەکەن بە ئامێرێکی پیلانگێریەکە.\nدۆخی کلتوری، سیاسی و کۆمەڵایەتی و ئابوری تورکیا لە ساڵی 1998 دەچێت. هەموو دەڤەرێک دەلەرزێت. بە ئامانجی لەناوبردنی تەڤگەری ئازادی هەموو ناوەند و نرخی کۆمەڵایەتی و هێزی دەوڵەت بەلاوەنراوە. بەو هۆیەوە ئەو قسەیەی دەڵێن کاتێک بابەتەکە وڵات بێت، شتەکانی دن گرنگ نین ئەمەش یەکانە نرخی ئایدۆلۆژی، سیاسی و کۆمەڵایەتیە و نیشانەی ئیفلاسە. ئێدی هەموو جورەکانی دەزگاکان، یاسای و پێوانە لە لایەک دانران. بێهێزی و دۆخی خۆیان کە لەبەر هەڵوەشاندنە بەم شێوەیە نیشان دەدەن.\nدەسەڵاتی فاشیستی ئاکەپە-مەهەپە هەموو دەرفەتەکانی بۆ لەناوبردنی تەڤگەری ئازادی بەکاردەهێنێت. دوژمنایەتی دژی کورد و هێرشەکان لەدژی هەموو شتێکی بە ناوی کوردبوون کە لە کاتی پیلانگێری نێودەوڵەتیشدا ئەنجامدران، لە ئێستاشدا بەردەوامە. بەڵام بە رڕۆحی بەرخۆدانی 'ئێوە ناتوانن خۆرەکەمان تاریک بکەن' لە هەموو شێوەیەک بەرخۆدانێکی فیدایی هەیە. ئەو بەرخۆدانە کە بە باجێکی زۆر بەڕێوەدەچێت، پیلانەکان تێکدەدات. بەرخۆدان کە بە ئیرادەیەکی بەهێز دەکرێت، کۆتایی بە گۆشەگیری ئیمرالی دەهێنێت و لە سەر بناغەی ئازادی گەلی کورد، تورکیا و وڵاتەکانی ڕۆژهەلاتی ناوەڕاست دیموکرت دەبن. لەو چوارچێوەیەدا لە ڕۆژهەڵاتی ناوەڕاست سەردەمێکی شارستانی دیموکراتیک دروست دەبێت.\n#09-10-1998 | #پەکەکە |\n➕ ئەم بابەتە لەلایەن: (جوان عومەر ئەحمەد)ەوە لە: Oct 8 2019 11:26AM تۆمارکراوە\n👌 ئەم بابەتە لەلایەن: (هاوڕێ باخەوان)ەوە لە: Oct 8 2019 9:29PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Oct 8 2019 9:29PM باشترکراوە


ئه‌و كه‌سانه‌ی مردن و گه‌ڕانه‌وه بۆ ژیان\n04:50 - 10/06/2019\nئه‌و كه‌سانه‌ی مردن و گه‌ڕانه‌وه بۆ ژیان\nساتێكی یه‌كلاكه‌ره‌وه هه‌یه، مرۆڤ هه‌ست ده‌كات ئیتر له لێواری مه‌رگدایه. له‌و ساتانه‌دا چه‌ندین بیرۆكه‌ی سه‌یر به مێشكیاندا دێت. كاتێك به خۆیان ده‌زانن شته‌كه كۆتایی هاتووه و رۆحی به ئاشتی و ئارامی ئه‌م جیهانه به‌جێ ده‌هێڵێت. به‌ڵام هه‌ندێك كه‌س چێژ له‌وه ده‌بینن كه له دژی ڕۆحیان بجه‌نگن. نایانه‌وێت به‌وجۆره ژیان به‌جێبهێڵن. ده‌ست به ژیانه‌وه. رۆحیان درووستكه‌ری فه‌رمانه‌كان نیین، جارێكی دیكه ده‌گه‌ڕێته‌وه جه‌سته‌ی ئه‌و كه‌سه. به‌ڵام كه‌سانی زیندوو وا ده‌زانن ئه‌و كه‌سه مردووه و ئه‌م جیهانه‌ی جێهێشتووه.\n"یه‌كجار ژیا و دووجار نێژرا"\nمارگۆری مكاڵ له سه‌ره‌تای سه‌ده‌ی هه‌ژده‌هه‌م له ئیره‌له‌ندای باكور ژیا. ئه‌و نه‌خۆشكه‌وت، هه‌مووان وایانزانی مردووه. مارگۆری كاتێك مرد، ئه‌نگوستیله‌یه‌كی گرانبه‌های له په‌نجه بوو. كه‌سوكاره‌كه‌ی ترسان، كه دزه‌كان گۆڕه‌كه‌ی هه‌ڵده‌نه‌وه و ئه‌نگوستیله‌كه‌ی په‌نجه‌ی ببه‌ن. به‌ڵام نه‌یانتوانی ئه‌نگوستیله‌كه له په‌نجه‌ی داكه‌نن، بۆیه به ئه‌نگوستیله‌كه‌وه نێژرا.\nدزه‌كانی گۆڕ خۆیان له ئه‌نگوستیله‌كه نه‌پاراست، بۆیه شه‌و په‌لاماری گۆڕه‌كه‌یاندا و گۆڕه‌كه‌یان هه‌ڵدایه‌وه. هه‌رچیانكرد، ئه‌نگوستیله‌كه له په‌نجه‌ی مارگۆری دانه‌كه‌نرا، بۆیه دزه‌كان بڕیاریاندا په‌نجه‌ی ببڕنه‌وه. كاتێك ویستیان ئه‌و په‌نجه‌یه ببرن، په‌نجه‌ی نوقاند. بۆیه دزه‌كان ترسان و هه‌ڵهاتن. دوای ئه‌وه مارگۆری گه‌ڕایه‌وه بۆ ماڵ و له ده‌رگایدا. مێرده‌كه‌ی ترسی لێنیشت، ده‌گوترێت كه له ترسا جه‌ڵته لێیداوه و له‌و گۆڕه نێژراوه كه ژنه‌كه‌ی تێدابووه.\nدوای چه‌ندین ساڵ، مارگۆری مرد و هێنرایه‌وه هه‌مان گۆڕ، بۆ ڕاستی ئه‌م ڕووداوه، ده‌گوترێت له‌سه‌ر گۆڕه‌كه‌ی نووسراوه" یه‌كجار ژیا و دووجار نێژرا."\n"ناتوانم ڕوونی بكه‌مه‌وه بۆچی هێشتا ده‌ژی"\nله زستانی 1980 و له دره‌نگانێكی شه‌ودا، ئۆتۆمبیله‌كه‌ی جیان هیلیارد په‌كیكه‌وت. ئه‌و كچێكی ته‌مه‌ن 19 ساڵان بوو. ئه‌و كچه به ئۆتۆمبیله‌كه‌ی خۆی له گوندێكی سه‌ربه ویلایه‌تی مینیسوتا-ی ئه‌مریكی ملی ڕێگای گرته به‌ر بۆ ماڵی هاوڕێیه‌كی به‌ناوی واڵی نیڵسۆن. ماڵه‌كه له شوێنی ڕووداوه‌كه‌وه دوو میل، دووریه‌كه‌ی ئه‌و په‌ڕی سێ كیلۆمه‌تر ده‌بوو. به‌ڵام هیچ چاره‌یه‌كی دیكه‌ی له‌به‌رده‌مدا نه‌بوو.\nله دووری نزیكه‌ی پێنج مه‌تره‌وه له ماڵی نیڵسۆن، جیان هیلیارد كه‌وت، كاتێك كه‌وت، ئیتر به‌ستبووی. له كاتژمێری حه‌وتی به‌یانی هاوڕێكه‌ی جیان هیلیاردی به به‌ستووی دۆزیه‌وه.\nهاوڕێكه‌ی ده‌ڵێت"كاتێك دۆزیمه‌وه ته‌واو ڕه‌ق ببوو. وه‌كو پارچه گۆشتێكی به‌ستووی لێ هاتبوو." دواتر هاوڕێكه‌ی هه‌ڵده‌گرێته‌وه و به‌ره‌و نه‌خۆشخانه ده‌یبات. پزیشكه‌كان ده‌یبینن ده‌موچاوی ڕه‌نگی خۆڵه‌مێشی گرتووه. چاوه‌كانی هیچ ڕووناكییه‌كی تێدا نه‌ماوه. پله‌ی گه‌رمای له‌شی زۆر دابه‌زیووه. ته‌نانه‌ت به‌جۆرێك بوو، پزیشكه‌كان نه‌یده‌توانی گه‌رمی له‌شی بپێون. بۆیه ئه‌و پزیشكانه نا ئومێدبوون له‌وه‌ی ئه‌م كه‌سه بژی.\nتیمی پزیشكی بڕیاریاندا هه‌موو ڕێگاكان بگرنه به‌ر بۆ ئه‌وه‌ی جه‌سته‌ی گه‌رم بكه‌نه‌وه. دوای نزیكه‌ی دوو كاتژمێر له گه‌رمكردنه‌وه، پزیشكه‌كان گوێبیستی ترپه‌ی دڵی بوون، به‌ڵام زۆر به هێواشی. یه‌كێك له پزیشكه‌كانی ده‌ڵێت"وامانزانی مردووه. به‌ڵام دواتر لێدانێكی هێواشی دڵمان گوێ لێبوو." پزیشكه‌كان له گه‌رمكردنه‌وه‌ی به‌رده‌وام بوون. تاوه‌كو ئه‌و ژنه بگه‌ڕێته‌وه بۆ ژیان پزیشكه‌كه‌ی ده‌ڵێت" من ناتوانم ڕوونی بكه‌مه‌وه، بۆچی ئه‌م كچه هێشتا زیندووه و نه‌مردووه... گه‌ڕانه‌وه‌ی په‌ڕجووه"\nدایكێك یه‌كێك له منداڵه‌كانی زیندوو ده‌كاته‌وه\nكه‌یت ئۆگ له‌گه‌ڵ مێرده‌كه‌ی ساڵی 2010 له ئوسترالیا سه‌رقاڵی ئه‌وه‌بوون، یه‌كه‌مین دوانه‌یان له‌دایك بێت. كه‌یت له هه‌فته‌ی 27هه‌مین و له كۆتای مانگی حه‌وته‌م بوو. پزیشكه ئوسترالییه‌كان كه‌یت-یان برده هۆڵی نه‌شته‌گه‌رییه‌وه، دوای ماوه‌یه‌كی كورت، پزیشكه‌كان ڕایانگه‌یاند، كچه‌كه زۆر سه‌لامه‌ته و مناڵه‌كه‌ی دیكه حاڵی خراپه. كه‌یت و ده‌یڤیدی مێردی ناوی كچه‌كه‌یان نا، ئه‌میلی و كوڕه‌كه‌شیان ناونا جیمی. به‌ڵام دوای ماوه‌یه‌ك پزیشكه‌كان داوای لێبوردنیان كرد، كه جیمی مرد. زۆریش هه‌وڵیاندا كه زیندووبێته‌وه به‌ڵام بێ سوود بووه. كه‌یت له هه‌لێك ده‌گه‌ڕا بۆ ئه‌وه‌ی بۆ دواهه‌مین جار كۆرپه مردووه‌كه‌ی له باوه‌ش بگرێت. بۆیه كوڕه‌كه‌ی گرته باوه‌ش، دوای پێنج خوله‌ك منداڵه مردووه‌كه ده‌ستی كرد به جوڵه، له پڕێكدا دایك و باوكه‌كه وایان هه‌ستكرد ده‌كرێت، كوڕه‌كه‌یان زیندوو بێته‌وه.\nكه‌یتی وه‌كو كه‌نگه‌ر مناڵه‌كی له‌سه‌ر سینگی خۆی خه‌واند، ده‌یڤیدی باوك به‌ڕاكردن ڕۆیشت پزیشكه‌كانی ئاگادار كرده‌وه، به‌وه‌ی مناڵه مردووه‌كه‌یان جوڵاوه. كه‌یتی خێرا كوڕه‌كه‌ی ڕاده‌ستی مردن نه‌كرد، دوای دوو كاتژمێر له باوه‌شگرتن، جیمی گه‌ڕایه‌وه ژیان. به‌ڵام پزیشكه‌كان ڕه‌تیانكرده‌وه، بێن سه‌یری مناڵێكی مردوو بكه‌ن. ده‌یڤید سوور بوو له‌سه‌ر ئه‌وه‌ی كه ده‌بێت پزیشكه‌كان بێن و سه‌رێك له كوڕه‌كه‌ی بده‌ن. دواتر پزیشكێك به خه‌م و ئازاره‌وه هات و بیسته‌رێكی له‌سه‌ر دڵی مناڵه‌كه دانا و گووتی" من باوه‌ڕ به‌مه ناكه‌م" ئێستاش ئه‌و دووانه‌یه پێكه‌و له‌گه‌ڵ كه‌یتی و ده‌یڤید له ئوسترالیا ده‌ژین.\n"باوكه ئه‌مڕۆ مه‌مره "\nله ئابی 2013 ئه‌نتۆنی یاهلی ته‌مه‌ن 37 ساڵ سه‌ردانی نه‌خۆشخانه‌ی كرد، پزیشكه‌كان پێیان گوت، یان ده‌بێت، دڵێك بچێنێت، یان ئه‌وه‌یه تاوه‌كو له ژیاندایت ببیت به كه‌سێكی ڕووه‌كی. دوای هه‌فته‌یه‌ك میلیسا ژنی ئه‌نتۆنی بینی مێرده‌كه‌ی به ئاسته‌م هه‌ناسه ده‌دات و لێدانی دڵی وه‌ستاوه. چه‌ند جارێك هه‌وڵیدا مێرده‌كه‌ی به‌هۆی بهێنێت، به‌ڵام بێسوود بوو. نه‌خۆشه‌كه گواسترایه‌وه بۆ نه‌خۆشخانه. ماوه‌ی 45 خوله‌ك پزیشكه‌كان هه‌وڵیاندا زیندووی بكه‌نه‌وه، به‌ڵام ئامێری بوژانده‌وه‌ی دڵه‌كه وه‌ستا. پزیشكه‌كان مردنی ئه‌نتۆنیان ڕاگه‌یاند. دواتر كوڕه‌كه‌ی هات.\nلۆرانس ته‌مه‌نی 17 ساڵ بوو. كوڕی گه‌وره‌ی ئه‌نتۆنی بوو. هات بۆ نه‌خۆشخانه و له ژوور سه‌ری باوكه مردووه‌كه‌ی گووتی" باوكه ئه‌مڕۆ مه‌مره" دوای چه‌ند چركه‌یه‌ك ئامێری بووژانه‌وه‌ی دڵه‌كه كه‌وته‌وه كار. پزیشكه‌كان باوه‌ڕیان نه‌كرد، جارێكی دیكه هه‌وڵی بوژاندنه‌وه‌ی دڵیاندا. به هێواشی لێدانه‌كانی دڵی به‌رزبووه‌وه. ئه‌نتۆنی گه‌ڕایه‌وه ژیان. پزیشكه‌كه‌ی ده‌ڵێت"هه‌رگیز نه‌مبیستووه و نه‌شمبینووه. نه‌خۆشیك دڵی له لێدان بكه‌وێت و دوای ماوه‌یه‌كی زۆر له هه‌وڵدان بگه‌ڕێته‌وه ژیان"\nواڵته‌ر ولیام... ببورن\nشێوه‌یه‌كی كۆمیدی، یان دیمه‌نێكی سینه‌مایی هه‌یه، كاتێك كه‌سێك مردوو له تابووته‌كه‌ی زیندوو بێته‌وه. به‌ڵام ڕووداوێكی له‌و جۆره ساڵی 2014 له ویلایه‌تی میسیسپی ئه‌مریكا ڕوویدا و پاڵه‌وانی ئه‌و تابووته‌ش واڵته‌ر ویلیامزى ته‌مه‌ن 78 ساڵه.\nدیكسته‌ر هاوارد، پزیشكی یاسایی سه‌باره‌ت به‌و مردنه دڵێت" ئێواره‌یه‌كی ڕۆژی یه‌كشه‌ممه، خێزانه‌ی ویلیامز په‌یوه‌ندییان پێوه‌كرد، گومانیان كرد كه ویلیامز مردووه. به هیچ جۆرێك دڵی لێنه‌ده‌دا. بۆیه مه‌رگی ئه‌ویان ڕاگه‌یاند. رۆژی دوای خێزانه‌كه‌ی خۆیان بۆ به خاكسپاردنی ئاماده ده‌كه‌ن. پیاوه‌كه‌یان خسته ناو تابووته‌وه. یه‌كێك له كرێكاره‌كان بیستی كه مردووه‌كه به شه‌ق له تابووته‌كه ده‌دات. كاتێك سه‌ری تابووته‌كه‌یان لابرد، بینیان زیندووه و نه‌مردووه.\nخێرا ئه‌مبوڵانس گه‌یشت و پیاوه مردووه‌كه‌یان به‌ره‌و نه‌خۆشخانه ڕفاند. له‌وێ واڵته‌ر ویلیامز لێدانی دڵی گه‌ڕایه‌وه، پزیشكه‌كه ڕایگه‌یاند" من تووشی شۆك ببووم، باوه‌ڕیشم وایه سه‌رجه‌م كارمه‌ندانی نه‌خۆشخانه‌كه تووشی شۆك بوون" به‌ڵام خێزانه‌كه‌ی واڵته‌ر سوپاسگوزاری خوابوون. له‌و كاته‌دا یه‌كێك ته‌له‌فۆن بۆ ئه‌ندامی خێزانه‌كه ده‌كات و ده‌ڵێت كه‌ی پرسه‌كه‌ی باوكته؟ ئه‌ویش ده‌ڵێت" ئه‌مرۆ ناینێژین.باوكم هێشتا زیندووه."\nئه‌و گه‌نجه كینییه‌ی خۆی كوشت\nله ساڵی 2014 گه‌نجێكی كینی به‌ناوی پۆڵ مۆتورا هه‌وڵی خۆكوشتنیدا. چه‌ندین دنكه‌ی له‌ناوبردنی مێرووی قووتدا. دواتر ره‌وانه‌ی نه‌خۆشخانه‌كرا. له‌وێ مه‌رگی ڕاگه‌ێندرا. باوك و ئه‌ندامانی خێزانه‌كه‌ی هاتن بۆ ئه‌وه‌ی بۆ دواجار بیبین. خۆیان ڕێكخست بۆئه‌وه‌ی چۆنیه‌تی پرسه‌كه‌ی ڕێكبخه‌ن. ته‌رمه‌كه‌ش ڕه‌وانه‌ی پزیشكی دادوه‌ری و توێكاری ته‌رمكرا.\nكرێكارانی توێكاری ته‌رم، ئاماده‌نه‌بوون، به‌وجۆره ته‌رمه‌كه‌ی هه‌ڵدرن، سه‌رقاڵی ئیشی خۆیان بوون. له‌پڕ هه‌موویان پێكه‌وه ڕایانكرد و ته‌رمه‌كه‌یان جێهێشت. كاتێك پزیشكه‌كان هاتن بینیان كه گه‌نجه‌كه هه‌ناسه‌ده‌دات و دڵی لێیده‌دات. پزیشكه‌كان ده‌ڵێن ئه‌و ده‌رمانه‌ی ئه‌و خواردوویه‌تی ته‌نیا لێدانی دڵ كه‌مده‌كاته‌وه. دوای ئه‌وه‌ی به‌ئاگا دێته‌وه یه‌كسه‌ر ده‌ڵێت" له‌سه‌ره‌تاوه ئه‌و كاره هه‌ڵه‌بووه، بۆیه داوای لێبوردن له باوكم ده‌كه‌م".\nله ساڵی 2007 له‌سه‌ر ڕێگایه‌كی خێرا، ڕووداوێكی هاتوچۆ ڕوویدا. به‌و هۆیه‌وه دووكه‌س بوونه قوربانی. یه‌كێك له‌وانه هاوڵاتییه‌كی ڤه‌نزه‌ویلی بوو به‌ناوی كارلۆس كامیجۆ كه ته‌مه‌نی 33 ساڵ بوو. ئه‌میان دواهه‌مین كه‌س بوو كه پزیشكه‌كان مه‌رگی ئه‌ویان ڕاگه‌یاند. جه‌سته‌ی شه‌ڵاڵی خوێن بوو. دواتر پزیشكه‌كان بڕیاریاندا توێكاری بۆ ته‌رمه‌كه‌ی بكه‌ن تاوه‌كو بزانن هۆكاری ئه‌م خوێنه چییه؟\nژنه‌كه‌ی كارلۆس خێرا به‌ره‌و نه‌خۆشخانه ڕۆیشت. دواتر چووه ژووری توێكاری ته‌رمه‌وه تاوه‌كو ته‌رمه‌كه ده‌ستنیشان بكات. كاتێك پزیشكه‌كان خه‌ریكبوون چه‌قۆیان له جه‌سته‌یدا. كارلۆس له ئازاردا به ئاگا هاته‌وه و گوتی" به ئاگا هاتمه‌وه، چونكه به‌ڕاستی ئه‌و ئازاره له وزه‌ی مندا نه‌بوو."


بزووتنەوەی نارەزایەتی خەڵکی کوردستان دوای ئەوەی لە لایەن ئۆپۆزیسۆنی ناسیۆنالیستی - ئیسلامیەوە گەمارۆدرا،\nلە لایەن دەسەڵاتدارانی کوردایەتیەوە بەهێزی چەک سەرکوتکرا!\nکەم کەس هەیە ئەوەی قبول نەبێ کە لەژێر کاریگەری شۆرش‌و روداوە شۆرشگێڕانەکانی رۆژهەڵاتی ناوەراستدا، نارەزایەتیەکانی کوردستانیش پێی نایە قۆناغێکی تازەوە. گوڕاحی شۆرشگێڕانەی خەڵک، بەشێوەیەکی تایبەتی لاوان، بەرەوسەر هەڵکشا. ئومێد بە ئاڵوگۆڕ بەهێزی راستەوخۆی جەماوەرو لەرێگای میکانیزمە جەماوەری‌و شێوازە رادیکاڵ و شۆرشگێڕانەکانەوە گەشایەوە. پێچانەوەی دوو دیکتاتۆری بەهێزیش لە تونس و میسر باوەڕی خەڵکی لەسەرئەوە پتەوتر کرد کە دەتوانن گەردنی خۆیان لە دەسەڵاتی چەوسێنەری خۆماڵیی میلیشیایی- بنەماڵەیی رزگار بکەن!\nئەم فاکتەرە سیاسی- ده‌روونییه چووەسەر مەڵۆی ئەو نارەزایەتیانەی خەڵک کە چەندین ساڵە لەسەر زەمینەی نایەکسانی ئابوری‌و زوڵمی کۆمەڵایەتی‌و سیاسی دەسەڵاتدارانی کوردستان بەرامبەر بە خەڵکی کرێکارو هەژارو کەمدەرامەتی کوردستان کۆدەبێتەوەو ناوبەناویش لێرەو لەوێ گۆشەیەکی خۆی نێشانداوە. لەئاکامی پێک گەیشتنی ئەم دوو فاکتەرەوە، لە ناوەراستی شوباتەوە شەپۆلێکی خۆپیشاندان‌و نارەزایەتی لە کوردستان دەستی پێکرد کە هەوێنی گیرسانی شۆرشێکی جەماوەری لەهەناویدا هەڵگرتبوو. ئەم نارەزایەتیانە خواستەکانی زیاتر لە خواستەکانی شۆرشەکانی ناوچەکە دەچوون، کە بریتیبوون لە خواستی سیاسی‌و ئابوری؛ لەوانە ده‌رفه‌تی یەکسانی کارو دامەزراندن، خزمەتگوزاری گشتی‌و شارەوانی لەبابەتی ئاوو کارەباو....تاد.، نارەزایەتی لە نایەکسانی‌و جیاوازی ئاستی ژیان‌و گوزەران، ئازادی سیاسی‌و کۆتاییهاتنی سیستەمی بنەماڵەیی دەسەڵات. ئەم بزوتنەوەیە پێبەپێی گەشەکردنی گوڕاحی شۆرشگێڕانە لە ناوچەکەو عێراقدا، بەتایبەتی دوای ئەوەشی کەدەسەڵاتی خۆماڵییان بینی وەکو دەسەڵاتە سەرکوتگەرەکانی پێشوی عێراق‌و ناوچەکە نارەزایەتی‌و خۆپیشاندانەکانی خەڵک خەڵتانی خوێن دەکات، بەرەو ئەوە دەچوو بگۆڕێت بۆ شۆرشیکی جەماوەری کە رووی لە ئاڵوگۆڕی سەرجەم سیسته‌م و دەسەڵاتیک بیت کە لەکوردستاندا فەرمانڕەوایە! بەڵام ئەم پرۆسەیە بەسەرەنجام نەگەیشت!\nبێگومان لەماوەی زیاتر لە دوو مانگ بەردەوامبونی خۆپیشاندانەکان‌دا کۆمەڵێک فاکتەری سیاسی کە بەشێکیان پێشتر هەبوون‌و بەشێکیشیان تازە سەریان هەڵدا، دەوریان گێڕا لەوەی ئاکامی ئەو بزوتنەوەیە بەوجۆرەبێت کە روویدا! بۆئەوەی هۆکاری ئەوە لێکبدەینەوە، دەبێ بەشێوەیەکی بابەتیانە کەموکوریەکانیان‌و خاڵە لاوازەکانی ئەو بزوتنەوەیە هەڵسەنگێنن‌و دەسکەوتەکانیشی دەستنیشان بکەین.\nیەکێک لەو مەسەلە گرنگانەی کەدەبێ لە حساباتی سیاسی کوردستاندا رەچاوبکرێ بارودۆخی سیاسی کوردستان‌و پێکهاتەی دەسەڵاتە لە کوردستانی عێراقدا کە لەگەڵ ووڵاتانێکی وەکو میسرو تونس‌و سوریاو یەمەن‌و.. تاد. جیاوازە. پێکهاتەی دەسەڵات لە کوردستان دەسەڵاتێکی میلیشیایی دوو حیزبیە کە هەریەکەیان دەسەڵاتی راستەقینەیان لە ناوچەیەکدایە. هاوسەنگی هێزی سیاسی نێوان جەماوەرو دەسەڵات بەهەمان پلە لەهەردوو ناوچەکەدا ئاڵوگۆڕی بەسەردا نایەت‌و زەربەخواردنی دەسەڵات لەهەرناوچەیەکدا زەربەدان نابێت لە گشت پەیکەری دەسەڵات. ئەم بارودۆخە لەباری سیاسیەوە ئاڵۆزیەک بۆ خەباتی خەڵک دروست دەکات‌و مەسەلەی رزگاربون لەدەستی ئەو دەسەڵاتە میلیشیاییە پرۆسەیەکی ئاڵۆزی سیاسی‌یە کە دەبێت هەنگاو بەهەنگاو جەماوەر خۆی بۆ ئامادەبکرێ.\nلەلایەکی دیکەوە خاسیەتی دەسەڵاتی میلیشیایی بەجۆرێکە کە ژیان‌و گوزەرانی خەڵکی بەپێی ئینتمای حیزبی دیاریکردوە. ئەمەش وا دەکات ژمارەیەکی زۆری خەڵک دوودڵ بن لەوەی لە هەنگاوە سەرەتاییەکانی شۆرش‌دا بێنە ناوەوە لە ترسی بڕانی سەرچاوەی ژیانیان. هەروەکو وەلائی سیاسی چەکداری میلیشیاش بۆ سەرۆکی حیزب‌و حیزبەکەی بەهێزترە لە وەلائی سەربازێک کە بەزۆرەملێ راپێچی خزمەتی سەربازی کراوەو روبەرووبونەوەی ئەو هێزانە لەگەڵ خەڵکدا ماوەیەکی زیاتر دەخایەنێ. بێجگە لەوانەش خاسیەتی میلیشیایی دەسەڵات زەمینەی ئەوەی زۆر تێدایە کە فەزای شۆرش‌و خرۆشانی جەماوەر بگۆڕێت بە شەرێکی ناوخۆیی، بەتایبەتی کە بەرەی ئۆپۆزیسیۆنی بۆرژواییش کاراکتەری تێوەگلانی لەجۆرە کارێکی واوە هەیە! هەرەشەکانی دەسەڵات ئەوەی دەخستەروو کە ئامادەیە لەرێگای پەلاماردانی سەربازی هێزە سیاسیە نەیارەکانیەوە که‌شوهه‌وای نارەزایەتی‌و هاتنەمەیدانی سیاسی خەڵک بگۆڕێ بۆشەڕی ناوخۆ! پوچەڵکردنەوەی پیلانێکی لەوجۆرە هوشیاری سیاسی جەماوەری پێویستە‌و دەستی دەسەڵات‌و ئۆپۆزیسیۆنی بۆرژوایی لەوبارەوە لەدواوە ببەسترێ.\nبە پێچەوانەی ووڵاتانێکی وەکو تونس‌و میسرەوە کە بەهۆی سەرکوتی سیاسی دەوڵەتەوە پارته سیاسییه‌کانی ئۆپۆزیسیۆن ده‌رفه‌تی ئەوەیان بۆ نەرەخسا دەورێکی بەرچاو ببینن لەرابەریکردنی شۆرشەکاندا، لە کوردستاندا هێزی سیاسی ئۆپۆزیسیۆن هەبون‌و لەرۆژەکانی یەکەمەوە توانییان کاریگەری خۆیان لەسەر رەوتی بزوتنەوەکە دابنێن. ئۆپۆزیسۆنی بۆرژوایی لە ئیمکاناتی سیاسی، راگەیاندن، مالی، تارادەیەک نفوزی سیاسی‌و تەنانەت لە هێزی چەکداری نهێنیش بەهرەمەندبوون‌و توانیبویان تارادەیەک خۆشباوەڕی لەناو جەماوەر بچێنن. ئەمەش دەستی ئاوەڵاکردن بۆئەوەی کاریگەری خۆیان لەسەر ئەو بزوتنەوەیە دابنێن؛ شێوازی خەباتی جەماوەری بەجۆرێک تەنگەبەر بکەنەوە کەمتر سازگار بێت لەگەڵ شێوازی خەباتێکی کۆمەڵایەتی کە بواری هاتنەناوەوەی فراوانی کرێکاران‌و جەماوەری زەحمەتکێش و ژنان برەخسێت، بەرەبەرە تا رادەیەکی زۆر پلاتفۆرمی سیاسی خۆیان بکەنە پلاتفۆرمی بزوتنەوەکە. ئەمە وایکرد بزوتنەوەکە لەجێگای خۆیدا بمێنێتەوە‌و پێشڕەوی نەکات، سەرەڕای هەوڵەکانی ئۆپۆزیسیۆنی چەپ‌و بەتایبەتی حیزبی کۆمۆنیستی کرێکاریی کوردستان بۆئەوەی بزوتنەوەکە بەئاقاری پێشرەوی سیاسیدا بەرێت. بەمجۆرە تارادەیەکی زۆر ناوەرۆکە سیاسی‌و ئابوریە راستەقینەکەی بزوتنەوەکە داماڵرا‌و لەفۆرمێکی سیاسی تەنگەبەرو لە ناوەندیکی شارەکاندا قەتیس هێڵرانەوەو لەبەرامبەر دەسەلاتدا لاوازی کرد. ئەمە سەرەڕای ئەوەی کە دەوری ئیسلامیەکان بە هاوکاری بزوتنەوەی گۆڕان بۆ گۆڕینی سەراکانی ئازادی لە رۆژانی هەینیدا بۆ مزگەوت کاریگەری نه‌رێنیی لەسەر گوڕاحی گشتی خەڵکی مۆدێرن و ئازادیخوازی کوردستان جێهێشت!\nلە وڵاتانێکی وەکو تونس و میسر و سوریا و...تاد. بەهۆی سەرکوتێکی بێپەردەوە هەر خواستێکی خەڵک یەکسەر دەگۆڕێت بۆ وەستانەوە بەرووی دەسەڵاتداو زۆر بەخێراییش خواستی روخانی دەسەڵات دەبێتە ئامانجی روبەروبونەوەی خەڵک‌و دەسەڵات. بۆیە کاتێک کە خەڵک دەگەنە ئاستی روبەرووبونەوەی دەسەڵات، ئیتر سەرکوت ناتوانێ وەسیلەیەکی کارا بێت بەدەستی دەسەڵاتەوە. گوڕاحی شۆرشگێرانەی جەماوەر لەئاستێکدا دەبێت کە سڵ لەهیچ سەرکوت‌و داپڵۆسینێک ناکاتەوەو بزوتنەوەی شۆرشگێڕانەی جەماوەر تائاستی روخانی دەوڵەت‌و هەڵوەشانەوەی دامودەزگاکانی (یان لانی کەم تا ئاستی راونانی بەپرسە پایەبەرزەکانی دەوڵەت) بەردەوام دەبێ. بەڵام بزوتنەوەکەی کوردستان نەیتوانی پەل بهاوێتە هەولێرو ناوچەکانی ژێردەسەڵاتی پارتیو ئەمەش تەنها بە فاکتەری سەرکوتی پارتی لێکنادرێتەوە. بەبڕوای من لێکدانەوەی دروست ئەوەیە کە هێشتا بزوتنەوەکە بەو ئاستەی خۆی نەگەیشتبوو کە هەم بڕیاری روخانی دەسەلاتی دابێت‌و هەم تواناکانی جێبەجێکردنەکەشی ئامادەکردبێت.\nسەرباری ئەو هۆکارە ناوخۆییانە، فاکتەرێکی ناوچەیی کە کاریگەری نه‌رێنیی لەسەر گوڕاحی شۆرشگێڕانەی خەڵک دانا، بەپێچەوانەی سەرەتای خۆپیشاندانەکانەوە، خاوبونەوەی رەوتی شۆرش لەهەریەکە لە میسرو تونس‌و سەرکەوتنی تارادەیەکی دژە شۆرش لە داشکاندنی خواستەکانی خەڵکی شۆرشگێر بۆ لابردنی دوو سەرۆکی ئەو دوو وڵاتەو هێشتنەوەی هەموو دامودەزگاکانی دەسەڵات بە دەست لێنەدراوی، شکستی شۆرشی خەڵکی لیبیاو گۆڕانی بۆشەڕی ناوخۆ ، بەرگری دەسەڵاتە سەرکوتگەرەکانی ناوچەکە لەبەرامبەر جەماوەردابوو کە ئەمانە هەمویان بەشێوەیەکی نه‌رێنیی کاری لەسەر ئیرادەی خەڵکی کوردستان کردو هاوکاتیش ئومیدی بۆ دەسەڵاتدارانی کوردستان گێرایەوە کە دەتوانن سەریان سەلامەت دەربکەن لەبەرامبەر خەڵکدا. بەتایبەتی دوای ئەوەی لە پشتیوانی ئەمریکا بۆئەو کارەیان دڵنیابوون! بێگومان بەردەوامبونی شۆرش لەو دوو وڵاتەو پاشەکشەی دەسەڵاتە هارەکانی وەکو سوریا و یەمەن و... دەتوانێ دوبارە گوڕاحی شۆرشگێڕانەی خەڵکیش گەرمبکاتەوە.\nسەرەنجام ئەو فاکتەرە سیاسییه ناوچەیی و ناوخۆییانە پێکەوە دەوریان گێڕا لەوەی بزوتنەوەکە بەپێی پێویست بەهێزو فراوان‌و سەراسەری نەبێتەوە و ده‌رفه‌تی ئەوە بکەوێتە دەست دەسەڵات کە سەرکوتی بزوتنەوەکە بکات بەرلەوەی ده‌رفه‌تی هەبێ بگۆڕێ بۆ شۆرشێکی جەماوەری.\nبەڵام دامرکاندنەوەی بزوتنەوەیەک بەو خاسیەتەو لەم هەلومەرجە سیاسییه‌ی ناوچەکەدا بۆماوەیەکی درێژماوە بۆ خودی دەسەڵاتیش ناتوانرێ جەختی لەسەر بکرێ، چونکە سەرکوت ناتوانێ زەمینە سیاسی‌و کۆمەڵایەتیەکانی ئەو بزوتنەوە نارەزایەتیە لەبەین بەرێت کە بۆماوەی ٦٢ رۆژ بەردەوام بوو. ئێستا دەسەڵاتی بۆرژوا ناسیۆنالسیتی کورد راستورەوان لەبەرامبەر خەڵکدایەو ئۆپۆزیسیۆنی بۆرژوازیش ناتەبایی خۆی لەگەڵ خواست‌و ئومێدەکانی خەڵکیدا خستۆتەروو. ئەمجارەیان بزوتنەوەی نارەزایەتی شۆرشگێڕانەی جەماوەری کرێکارو کەمدەرامەتی کوردستان‌و ژنان و لاوانی ئازادیخواز وانه و ئه‌زموونێکی پڕ بایەخی خستۆتە ناو توێشوی خەباتیەوە کە دەتوانێ هەنگاوەکانی داهاتوی بە متمانەیەکی زیاترەوە بپێوێ!